Myuuya Nkwiili—Sena Kuli Noyakaponede Akufwa Anyika?\nAMUBALE MU Abbey Afrikaans American Sign Language Amharic Argentinean Sign Language Armenian Attié Baoule Bété Cebuano Chichewa Chitonga Chitonga (Malawi) Chopi Chuabo Cibemba Costa Rican Sign Language Croatian Drehu Dutch Ecuadorian Sign Language Efik English Estonian Fijian Finnish French Ga German Gitonga Greek Greenlandic Guatemalan Sign Language Hiligaynon Hmong (White) Hungarian Icelandic Iloko Indonesian Isoko Italian Japanese Japanese Sign Language Kikaonde Kiluba Kinyarwanda Korean Kurdish Kurmanji (Caucasus) Kwangali Kwanyama Laotian Lingala Luganda Lunda Luo Luvale Macedonian Mahorian (Roman) Malagasy Malay Mapudungun Maya Mexican Sign Language Miskito Navajo Ndebele (Zimbabwe) Niuean Norwegian Nzema Oromo Panamanian Sign Language Persian Polish Portuguese Quechua (Bolivia) Rarotongan Russian Russian Sign Language Saramaccan Senoufo (Cebaara) Serbian (Cyrillic) Serbian (Roman) Setswana Shona Sidama Spanish Swahili Swedish Tagalog Tahitian Tajiki Tetun Dili Thai Tigrinya Tiv Tongan Tsonga Turkmen Tuvaluan Twi Urhobo Uruund Uzbek Venda Wayuunaiki Wolaita Xhosa Yacouba Yoruba Zulu\nMyuuya kwiili! Mukati kanyika yamuuya iitabonwi, kuli myuuya mibotu alimwi amibi. Sena mbantu bakaponede akufwa anyika?\nPeepe, tabali mbabo. Ciindi muntu nafwa, inga tainki kunyika yamyuuya, mbubonya mbuli mbobayeeya bantu banji. Ino inga twaziba buti eci? Nkaambo Bbaibbele mbolyaamba obo. Ibbaibbele ndibbuku lyabwini lyalo lizwa kuli Leza alike wamasimpe, uulazina lya-Jehova. Jehova wakalenga bantu; ulizi kabotu cicitika kuli mbabo ciindi nobafwa.—Intembauzyo 83:18; 2 Timoteo 3:16.\nAdamu wakazwa kunyika, wakapiluka kunyika\nIbbaibbele lyaamba kuti Leza wakabumba Adamu, muntu mutaanzi, “wakamubumbya bulongo bwaansi.” (Matalikilo 2:7) Leza wakamubika mu-Paradaiso, muunda wa-Edeni. Ikuti Adamu naakamvwida mulao wa-Jehova, naatakafwa; asunu naaciliwo anyika. Pele ciindi Adamu naakatyola mulao wa-Leza acaali, Leza wakati kuli nguwe: “[Uyoopiluka] kunyika, nkaambo mulinjiyo mowakagwisigwa, nkaambo uli bulongo buyo, akooko kubulongo nkoelede kupiluka.”—Matalikilo 3:19.\nIno eci caambanzi? Ncibotu, ino Adamu wakali kuli Jehova katanamulenga kuzwa kunyika? Tanaakaliwo. Tanaakali muuya uutanazyalwa mujulu. Kwakanyina. Aboobo ciindi Jehova nakaamba kuti Adamu “[uyoopiluka] kunyika,” wakapandulula kuti Adamu uyoofwa. Tanaakalandukila kunyika yamyuuya. Alufu, Adamu alimwi wakaba unyina buumi, uutawo. Lufu nkubula buumi.\nPele ino mbuti zyabamwi bafwide? Sena abalo tabaciwo? Ibbaibbele liingula kuti:\n“Boonse [bantu abanyama] balaya kubusena bomwe. Bakazwa kubulongo, alimwi balapiluka kubulongo.”—Mukambausi 3:20.\n“Bafwide tabezi cintu niciba comwe.”—Mukambausi 9:5.\n“Luyando lwabo alusulo lwabo abbivwe lyabo, zyoonse zyafwidilila.”—Mukambausi 9:6.\n“Taakwe milimo niiba miyeeyo neluba luzibo nebuba busongo mukabanda [mucuumbwe] moyoonjila.”—Mukambausi 9:10.\n“[Muntu] ulabweeda kubulongo; mubuzuba obo mbubonya makanze aakwe oonse alamana.”—Intembauzyo 146:4.\nBalike bapona mbabakonzya kucita zintu ezi\nSena mujana buyumuyumu kuzumina magwalo aya? Ikuti na mboobo, amuyeeye ceeci: Mumikwasyi minji, musankwa ujana mali akubamba mukwasyi wakwe. Ciindi musankwa nafwa, mukwasyi wakwe ujana buyumuyumu. Cimwi ciindi mukaintu wakwe abana inga tabajisi mali manji aakuula zyakulya. Ndiza balwani bamusankwa uya inga babakatazya. Lino amulibuzye nobamukamwini: ‘Ikuti na musankwa oyo ulapona kunyika yamyuuya, ino nkaambonzi ncatatoleleli kubamba mukwasyi wakwe? Ino nkaambonzi ncatakwabilili mukwasyi wakwe kuzwa kubantu babi?’ Nkaambo kakuti magwalo ali masimpe. Musankwa uuya tajisi buumi, takonzyi kucita cintu nociba comwe.—Intembauzyo 115:17.\nBafwide tabakonzyi kugwasya basinzala naba kukwabilila basikupenzyegwa\nSena eci caamba kuti bafwide tabakabooli kubuumi alimwi? Peepe, tabuli mbubo. Tulakanana zyabubuke kumbele. Pele caamba kuti bafwide tabezi ncomucita. Tabakonzyi kumubona, kumumvwa, naba kukanana andinywe. Tamweelede kubayoowa. Tabakonzyi kumugwasya, alimwi tabakonzyi kumucisa.—Mukambausi 9:4; Isaya 26:14.\nMabala Amusale naa muyanda kukkopa zyakamwaigwa Myuuya Yabafwide—Sena Inga Yamugwasya Naba Kumucisa? Sena Ncobeni Kwiili?


Levitiko 24 IBBAIB63 - Lino Jehova wakaambila Musa - Bible Search\nMilao yamalampi aacikombelo azinkwa zyakutuula\n1Lino Jehova wakaambila Musa kuti, 2-Lailila bana ba-Israyeli kuti bamu letele mafuta aasalala aamaolifa aaengedwe aakumunisya ilampi, kuti ilampi kaliyaka lyoonse. 3Anze lyacisitilizyo camulao mutente lyakubunganina, Aroni mpaelede kulibamba lyoonse, kumazuba acifumofumo, kubusyu bwa-Jehova, Ngumulao walyoonse mumazyalani aanu oonse. 4-Abambe malampi lyoonse aciimikilo cisalala kubusyu bwa-Jehova.\n5-Lino bweza busu bunante akujika zinkwa zili ikumi azibili; cinkwa cimwi acimwi cibe azipanzi zyobile zyakumi zyalusuwo. 6-Nkabela uleelede kuzibamba mumilongo yobile, nkokuti musanu acimwi mumulongo umwi aumwi, antafule iisalala kubusyu bwa-Jehova. 7Alimwi bika tununkilizyo tusalala twalibano amulongo umwi aumwi, kuti tube antoomwe azinkwa, tube cipaizyo cakwiibalusya cakutentela Jehova. 8-Mubuzuba bumwi abumwi bwaSabata Aroni azibambe kubusyu bwa-Jehova; acitile bana ba-Israyeli, kuti kube cizuminano citeeli. 9-Zilaba zya-Aroni azyabana bakwe, bazilye mubusena busalala; ncecaabilo cakwe cisalalisya akati kazipaizyo zitentelwa Jehova; ngumulao walyoonse.\nMilandu yabasikusampaula Leza amilao imwi\n10Lino kakweenda akati kabana ba-Israyeli umwi muntu, mwana wamwanakazi mu-Israyeli; wisi kali mu-Egepita, Oyo mwana wamwanakazi mu-Israyeli wakakazyanya mumalabba amwaalumi mu-Israyeli. 11-Nkabela mwana wamwanakazi mu-Israyeli wakasampaula izina lya-Leza akutukila, Mpawo bakamuleta kuli-Musa. Izina lyabanyina bakali Selomiti mwana wa-Dibri wamusyobo wa-Dani. 12-Nkabela bakamubika muntolongo mane bakayubunwidwe kuyanda kwa-Jehova.\n13Lino Jehova wakaambila Musa kuti, 14-Oyo muntu iwakatukila, amumulete anze lyamalabba. Lino boonse ibakamumvwa babike maanza aabo amutwe wakwe, abasimbungano boonse bamufuse mabwe. 15-Alimwi ambila bana ba-Israyeli kuti, Kufumbwa muntu uutukila Leza wakwe ulapegwa mulandu. 16-Uusampaula izina lya-Jehova ncobeni ulajayigwa, basimbungano boonse bamufuse mabwe. Kufumbwa muntu, naba muzyalwemucisi naba mweenzu, uusampaula izina lya-Leza uleelede kufwa. 17-Ayooyo uujaya muntunyina ncobeni uleelede kufwa. 18Amuntu uujaya munyama, uleelede kuliya mbubonya, buumi mucibaka cabuumi. 19-Alimwi muntu uupa mweenzinyina kampenda uleelede kucitilwa mbubonya mbwaakacita, 20-luumo kuluumo, liso kuliso, lino kulino. Mbuli mbwaakabisizya mweenzinyina, ulacitilwa mbubonya obo. 21-Uujaya munyama aliye; uujaya muntu ajayigwe. 22-Kube mulao omwe buyo kubantu boonse, naba mweenzu naba muzyalwe mucisi, nkaambo ndime Jehova Leza wanu.\n23-Mpawo Musa wakaambila bana ba-Israyeli, nkabela oyo iwakatukila bakamugwisya mumalabba, bamufusa mabwe. Bana ba-Israyeli bakacita mbubonya mbuli Jehova mbwaakalailila Musa.


BALA MU Afrikaans Albanian American Sign Language Amharic Arabic Argentinean Sign Language Armenian Aymara Azerbaijani Azerbaijani (Cyrillic) Baoule Bassa (Cameroon) Bengali Bislama Boulou Brazilian Sign Language Bulgarian Cambodian Catalan Cebuano Chichewa Chilean Sign Language Chinese (Traditional) Chinese Cantonese (Traditional) Chinese Mandarin (Simplified) Chitonga Chitonga (Malawi) Chitonga (Zimbabwe) Chitumbuka Chiyao Cibemba Cinyanja Colombian Sign Language Croatian Czech Danish Drehu Dutch Efik English Estonian Ewe Fijian Finnish Finnish Sign Language French Garifuna Georgian German German Sign Language Greek Greenlandic Gujarati Gun Haitian Creole Hebrew Hiligaynon Hindi Hiri Motu Hmong (White) Hungarian Hungarian Sign Language Ibanag Icelandic Igbo Iloko Indonesian Italian Italian Sign Language Japanese Japanese Sign Language Kannada Kazakh Kikaonde Kiluba Kinyarwanda Kirghiz Kiribati Kirundi Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Latvian Lingala Lithuanian Lomwe Luganda Macedonian Macua Malagasy Malay Malayalam Maltese Mambwe-Lungu Marathi Mauritian Creole Mbunda Mexican Sign Language Mongolian Myanmar Navajo Ndebele (Zimbabwe) Nepali Norwegian Otetela Pangasinan Papiamento (Aruba) Papiamento (Curaçao) Persian Polish Polish Sign Language Poqomchi' Portuguese (Portugal) Punjabi Quebec Sign Language Quechua (Bolivia) Quichua (Chimborazo) Quichua (Imbabura) Romanian Russian Russian Sign Language Samoan Sango Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Spanish Sign Language Swahili Swahili (Congo) Swedish Tagalog Tamil Tatar Telugu Tetun Dili Thai Tigrinya Tok Pisin Tshiluba Tsonga Turkish Tuvaluan Twi Ukrainian Urdu Uzbek Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yoruba Zulu\nNikuba kuti basikulanga-langa makani baamba kuti kulila kweetwa akaambo kakufwidwa kuli muzipanzi zisiyene-siyene pesi umwi awumwi ulila munzila iisiyene. Kulila munzila iisiyene kwaamba kuti bamwi takubachisi na kufwidwa naakuti “balilila mukati,” kabatabbusyi mbubalimvwa? Teembukubede pe. Kuzumina kuti muntu wafwidwa akutondeezya mbalimvwa kulagwasya pesi nzila yakutondeezya kulila “teeyimwi” pe. Bantu balila busiyene akaambo kaziyanza, mbubabede, nzibakaswaana mubuumi naakuti kweendelana ambaafwa muntu ooyo.\nZINOOKUCHISA KUSIKA AALI?\nChimwi chiindi bantu ngatabazi pe kuti bazoolimvwa biyeni nibazoofwidwa. Pesi kuli bumwi buyumu-yumu mbubakonzya kuswaana alubo balakonzya kulimvwa munzila njibalimvwaayo bamwi bantu nibafwidwa. Atulange-lange zitobela.\nKulilya mumoyo. Kulila, kuyeeya muntu wakafwa akulimvwa busiyene, nzintu zikonzya kuchitika muntu naafwidwa. Kukataazikana kulakonzya kwiindilila akaambo kakuyeeya muntu ooyo naakuti kumulota. Kumasaangunino muntu naafwidwa zilakonzya kumugwisya moyo akutazisyoma zyachitika. Tiina uchiyeeyede mbaakalimvwa mulumaakwe naakafwa katayeeyeli pe. Wakati: “Nizyakachitika ndakamana manguzu. Kumasaangunino ndakakachilwa kulila. Ndakayoowa zyakuti chimwi chiindi ndakali kukachilwa kuyoya. Teendakali kusyoma pe kuti wafwa choonzyo.”\nKukataazikana, kunyema akulipa mulandu. Ivan wakati: “Kufwa kwamwaneesu Eric wakali aminyaka iili 24, kwakali kupa kuti ime amukayintu wangu Yolanda tunyeme chimwi chiindi. Eezi zyakatugambya nkaambo kuzwa chiindi teetwakazi pe kuti tuli bantu banyema. Twakali kulipa mulandu chiindi nitwakali kuyeeya kuti nikuli twakachita zyiingi kuti tugwasye mwaneesu kuti apone.” Alejandro wakafwidwa amukayintu wakali waba achiindi chilamfu kachiswa, wakati: “Kumatalikilo ndakali kuyeeya kuti Leza ulikundilekela kuti ndibe mumapenzi aali boobu nkaambo ndili sizibi. Mpawo ndakazoolipa mulandu wakuti ndilikusola Leza akaambo kazintu zyakachitika.” Alubo Kostas waambwa muchiiyo chayinda wakati: “Chimwi chiindi ndakali kunyemena kuti mukayintu wangu Sophia wakafwidaanzi. Mpawo ndakazoolipa mulandu akaambo kakulimvwa munzila iili boobu. Kumamanino ndakazoobona kuti wamukayintu wangu taakaliyandila pe kufwa.”\nKuyeeya zintu zipa kukataazikana. Mizeezo yamuntu wafwidwa chimwi chiindi ilakonzya kutabeleka kabotu. Muchikozyano, muntu wafwidwa ulakonzya kuyeeya kuti muntu wakafwa ulakonzya kumumvwa, kumubona naakuti kumuguma. Alubo kulakonzya kumuyumina kubikkila maanu akuyeeya zimwi zintu. Tiina wakaamba kuti: “Chimwi chiindi nindakali kuzuwa abamwi, mizeezo yangu yakali kuba kule! Ndakali kuyeeya zintu zyakapa kuti Timo afwe. Kulimvwa munzila eeyi, kwakali kupa kuti ndikataazikane.”\nKutayanda kuliswaanizya abamwi. Muntu wafwidwa ulakonzya kutaangunuka nali abamwi. Kostas wakati: “Ndakali kulendelelwa nindakali akati kabantu bakwetene. Alubo ndakali kulimvwa kanditeeleli pe kukkala abantu batakwete.” Mukayintu waIvan uutegwa Yolanda, uchiyeeyede mbaakali kulimvwa. Wakati: “Teezyakali kundijata kabotu pe chiindi bamwi nibakali kwaambuula atala abuyumu-yumu bubaanga mbuniini kuti twabukozyanisya ambutwakaswaana. Alubo bamwi bakali kutubuzya atala abana babo. Ndakali kuziyanda nzibakali kwaambuula pesi chimwi chiindi, kwakali kundiyumina kubaswiilila. Ime amulumaangu twakali kubona kuti buumi mbububede pesi teetwakali kutondeezya moyo mulamfu.”\nKuchiswa. Muntu naafwidwa, kumoyo kulakonzya kusiya alubo ulakonzya kukotela akuba achilabila. Aaron uchiyeeyede zyakachitika kakwiindide munyaka, wisi naakafwa. Wakati: “Ndakali kuba achilabila. Mazuba woonse ndakali kubuka mansiku achiindi chikozyenie, kandiyeeya kufwa kwandeende.”\nAlejandro uchiyeeyede naakali kuchiswa-chiswa zitamvwisisiki. Wakati: “Ndakalangwa-langwa adokotela kwaziindi zyiingi pesi wakati teendakalikwe bulwazi pe. Ndakali kuyeeyela kuti kukataazikana nkuko kwakali kupa kuti ndibonekaanga ndilachiswa.” Zintu eezi zyakazoomana. Nikuba boobo, Alejandro wakachita kabotu nkaambo wakayeeya kuyoobona dokotela. Kukataazikana akaambo kakufwidwa, chimwi chiindi kupa kuti mubili utabeleki kabotu, bulwazi mbulaabo bwiindilile naakuti ube abumwi bulwazi.\nKukachilwa kuchita imwi milimu iiyandikana. Ivan wakati: “Mwanaangu Eric naakafwa, twakeelede kubuzya bamwi, kuswaanizya muntu ngwaakali kubelekela ankwaakali kukkala, kutali nzubo abeenzinyina luzutu. Alubo twakeelede kuzuzikizya mafoomu aasiyene-siyene akali kuyandwa amulawu. Kuyungizya waawo, twakeelede kulangania zintu Eric nzyaakalaazyo. Zyoonse eezi zyakali kuyanda kuti tube bantu babikkila maanu nikuba kuti twakali kukataazikana mumizeezo, mumubili ambutwakali kulimvwa.”\nBamwi balakonzya kuba abuyumu-yumu nikwayandikana kuti bachite imwi milimu yakali kuchitwa amuntu wafwa. Nzizyo zyakachitika kuli Tiina. Wakati: “Mulumaangu Timo nguwe wakali kulangana amakani aakubbenki abbizinesi. Pesi naakafwa, wakali waba mukuli wangu alubo zyakapa kuti ndikataazikane zyiindilide. Ndakali kulibuzya kuti ndizookonzya na kuchita zyoonse eezi kakutakwe nzindikachilwa?”\nBuyumu-yumu bweetwa akaambo kakukataazikana mumizeezo, mbulimvwa akumubili bwaambwa ajulu, butondeezya kuti nkuyumu kulwana abuumba bwakufwidwa. Simpe ndyakuti, kufwidwa kulachisa pesi kuziba zikonzya kuchitika kakuchili chiindi, kulakonzya kubagwasya bantu bakafwidwa lino-lino. Tweelede kuziba kuti bantu bafwidwa tabaswaani buyumu-yumu boonse bweetwa akaambo kakufwidwa. Alubo bantu bafwidwa balakonzya kuumbulizigwa kuti baziba kuti kukataazikana akaambo kakufwidwa teekubi pe.\nKULI NINDIZOOBOTELWA LUBO NA?\nNzitukonzya kulangilila: Kukataazikana akaambo kakufwidwa teekwalyoonse pe, kunooyabucheya mukuya chiindi. Pesi eezi tazyaambi kuti muntu ulakonzya kulimvwa kuti “waba kabotu” naakuti kutachimuyeeya muntu wakafwa. Kuchiswa moyo akaambo kakufwidwa kunooyabucheya mbichaani-mbichaani. Chimwi chiindi, ulakonzya kuumbaala akaambo kakumuyeeya naakuti akaambo kazintu zichitika mbuuli buzuba bwamuchado naakuti bwakufwa. Pesi nikwayinda chiindi, bantu biingi ngabazibila akusaanguna kuchita milimu yamazuba woonse. Eezi zilakonzeka kuti muntu wafwidwa wagwasigwa abamumpuli naakuti abeenzinyina akuchita zintu zipa kuti alwane abuyumu-yumu oobo.\nKuzootola chiindi chilamfu biyeni? Bamwi balakonzya kukataazikana kwamyeezi miche. Kuli bamwi kulakonzya kumana nikwayinda munyaka uumwi naakuti iibili. Pesi bamwi bayanda chiindi chiindaawo. * Alejandro wakati: “Ime zyakanditolela minyaka iitatu kuti kukataazikana kumane.”\nBaamoyo mulamfu. Utalikataazyi alyajuunza, chita kweendelana ambukonzya alubo ziba kuti kukataazikana akaambo kakufwidwa teekwalyoonse pe. Nkinkaako, kuli zintu nzukonzya kuchita na zipa kuti utakataazikani lino akuti utakkali kukataazikene kwachiindi choonse?\nKukataazikana akaambo kakufwidwa teekubi pe\n^ par 17 Pesi bamwi kukataazikana kulakonzya kwiindilila akuba “kupati” naakuti “kutamani.” Bantu bali boobu balakonzya kuyanduula lugwasyo kuli basyaabusongo babona zyabusilisi.\nBantu biingi bakagwasigwa kuti balwane penzi lyabuumba bweetwa akaambo kakufwidwa kwiinda mukuchita zimwi zintu zigwasya.


LUSYOMO A KUTAMBULWA\nLino mizeezo akuyeeya kwako nikwabukulusigwa amoza usetekene, wabona cimwi cintu cibyaabi ca cinyonyoono, anguzu zyaco, a bubi bwaco, a kulwana kwaco, wacilanga a kucisulaika. Wayeeya kuti cinyonyoono cakwandaanya kuzwa kuli Leza, a kuti uli mubuzike mu nguzu zya cinyonyoono. Notija kuzwa kucibi, uyeeya kubula nguzu kwako. Kuyeeya kwako takusalali, a moyo wako woonse tausalali. Wabona kuti buumi bwako buzwide kuliyanda a cinyonyoono. Ulayanda kuti ulekelelwe, a kusalazigwa, a kwaanguluka. Kuswaangana a Leza, a kumukozya,—Sena inga ulacita buti kujana zintu eezi? KLMNP 30.1\nNcoyanda ndumuno, kulekelelwa kwa mujulu a luumuno a luyando mu moza. Mali takonzyi kuula, busongo tabukonzyi kucijana, alimwi tabukonzyi kuba kuli nkuko, tokonzyi kusyoma, anguzu zyako omwini, tokonzyi ku kujana. Pesi Leza ulakupa kuli nduwe mbuli cipego, “Kaku nyina a mali ka kunyina amuulo.” Isaya55:l. Ncicako, kuti kokonzya kutandabika janza lyako akucijata. Mwami wamba kuti, “Nakuba kuti, zinyonyoono zyanu zyasubila buti ziyakutuba mbuli caanda, nakuba kuti zyaba mbuli cisani cisubila, ziya kutuba mbuli boya bwa mbelele butuba.” Isaya 1:18. Nja kubika moyo mupya muli nduwe, alimwi nja kubika muuya mupya muli nduwe.” Ezekiele 36:26 KLMNP 30.2\nWakazizumina zinyonyono zyako amu moyo wakazisowa. Wakasala kulipa lwako omwini kuli Leza. Lino koya kuli nguwe, umulombe kuti azisanzye zinyonyoono zyako, akupe moyo mupya. Eelyo ushome kuti ulakucita ooku nkaambo wakasyomya. Eeci ncecisyomyo Jesu ncakaiyisya na kali ansi, kuti cipego Leza nca tusyomya, tuleelede kushoma kuti tula citambula, alimwi ncicesu. Bantu bakajisi lusyomo Jesu wakabaponya malwazi aabo. Wakabagwasya mu zintu nzyobakali kubona, ooku kwakali kubabika kasimpe kali muli nguwe azintu nzyo batakali kubona,—a kubasololela kuti bashome kuti nguzu zyakwe zila konzya kulekelela zinyonyoono. Wakapandulula kabotu kabotu kumakani aya ciindi nakali kuponya muntu wakali kuciswa wa kayuminide mubili. “Kuti muzyibe kuti Mwanaa muntu ulijisi nguzu mu nyika kulekelela zinyonyoono (eelyo wakati ku muntu wakali kuciswa ooyo wakayuminide mubili). Buka, kobweza bulo bwako, uyende ku N’ganda yako.” Mateyo 9:6. Johani muvangele nakanana a maleele a Jesu uwamba kuti, “Cililembedwe, kuti, mukashome kuti Jesu ngu Klistu mwanaa Leza, kuti a kushoma kwiinda muzina lyakwe mukabe a buumi.” Johani 20:31. KLMNP 30.3\nKuzwa mukati mu Bbaibele tula yiya Jesu mbuli mbwaa kaponya muntu mulwazi, inga twayiya cimwi cintu cinga cilatuyisya mbotunga tulashoma muli nguwe akulekelelwa kwa zinyonyoono. A tulange makani a muntu wakayuminide mubili ku ciziba ca Bbetisaida. Ooyu muntu upengede wakanyina nguzu, tanaakali kweenda kwa myaka ili makumi o tatwe a myaka iili lusele. Jesu wakati kuli nguwe, “Yumuka, bweza bulo bwako, uyende.” Muntu ulya wakali kuciswa cakali ku konzeka kuti kaamba kuti, “Mwami, kuti undiponye, nja kuliteelela ijwi lyako.” Pele kwiina nakaamba boobu wakashoma ijwi lya Jesu, wakashoma kuti waponezegwa, ndilyona wakaba anguzu wakazumina kweenda, wakeenda. Wakaliteelela ijwi lya Klistu, Leza wakamupa nguzu. Wakapona kuzwa ku kuciswa kwakwe. KLMNP 31.1\nMunzila yomwe buyo eyi ulimubisyi. Tokonzyi kulilelekelela zinyonyoono zyako zya kayinda, tokonzyi kusandula moyo wako, a kuli setekanya lwako omwini. Pesi Leza ulasyomya ku kucitila ooku koonse kwiinda muli Klistu. Wacizumina cisyomyo, wazizumina zinyonyoono zyako, walipa lwako omwini kuli Leza. Uya ku mubelekela. Kuti wacita zyoonse eezi cakusinizya, Leza uya kulipa ijwi lyakwe kuli nduwe. Kuti wacishoma cisyomyo, ushome kuti walekelelwa wasalazigwa, Leza ulasyomya kuti uyakusalazigwa, uponezegwa, mbuli Klistu mbwaakapa nguzu ku muntu wakayuminide mubili kuti ayende muntu naakashoma kuti waponezegwa. Mbocibede ayebo kuti washoma. KLMNP 31.2\nUtalindili kwaamba kuti umvwe kuti uponezegwe, pele uwaambe kuti, “Ndashoma majwi aakwe, takuli kuti nkaambo ndaciteelela, pele nkaambo kakuti Leza wakacisyomya.” KLMNP 31.3\nJesu uwamba kuti, “zyoonse zili buti nzyomuyanda, nomupaila, mushome kuti muya kuzitambula, muya kuzijana.” Maako 11:24. Kuli nzila kucisyomyo eeci—kuti tupaile mbuli kuyanda kwa luyando lwa Leza. Pesi nduyando lwa Leza lutusalazya kuzwa mu cinyonyoono, kutucita bana bakwe, a kutucita kuti tupone buumi busetekene. Eelyo tuleelede kulomba zileleko eezi, tushome kuti tulazitambula, tumulumbe Leza kuti twazitambula, a kwiima kumbele a mulawo ka kunyina a kuusa a cibi. “Aboobo kunyina ku zulwa kulibaabo bali muli Jesu Klistu, batacilili kuyanda kwa mubili, pesi bacilila Moza.” Ba Looma 8:1. KLMNP 31.4\nKuzwa lino tamulilwanu nobeni, pesi mwakaulwaamuulo. “Teemwaka nununwa a zintu zibola, mbuli mali ansiliva angolide, pele mwaka nununwa a bulowa buyandika bwa Klistu, mbuli kabelele unyina kulubizya unyina katombe.” 1 Pita 1:18, 19. Mu mulimo mu ubauba ooyu waku kondwa Leza, Moza Usetekene wakazyala buumi bupya mu moyo wako. Uli mbuli mwana wazyalilwa mu munzi wa Leza, ula kuyanda mbuli mbwayanda Mwana a kwe. KLMNP 31.5\nLino mboolipa lwako omwini kuli Jesu, utapiluki musule, uta toli nzila yako kuzwa kuli nguwe, pele mu mazuba oonse uwambe kuti, “ndiwa Klistu, ndakalipa ndemwini kuli nguwe, umulombe kuti a kupe Moza wakwe, akubambe munsi a luse lwakwe. Mbuli mbo kuli kulipa kwako omwini kuli Leza, a ku mu kondwa, kuti waba mwana akwe, aboobo uleelede kuti upone muli nguwe. Mupositoli uwamba kuti, “Nkaambo kaako mbuli mbo mwaka mutambula Jesu Klistu Mwami, a mweende muli nguwe.” Ba Kolose 2:6. KLMNP 32.1\nBamwi bayeeya kuti baleelede kuba mu ciindi ca kusunkwa, a kulitondeezya ku Mwami kuti ba lengululwa, kabatana lomba zileleko zyakwe. Pesi baleelede kulomba zileleko zya Leza mu ciindi eeci ncicona. Baleelede bajane luse lwakwe, a Moza wa Klistu, ku bagwasya mu buteteete bwabo, kaku nyina kugwasigwa kuli boobu taba konzyi kucizunda cinyonyoono. Jesu ulatuyanda kuti tuunke kuli nguwe mbu bona mbuli mbotubede katuli babisyi, katutajisi nguzu, ka tusyoma ali nguwe. T ulakonzya kuboola abuteteete bwesu, a bufubafuba bwesu, a zinyonyoono zyesu, tuwe kumbele lyakwe mu kuusa. Mbulemu bwakwe butuzingulukide mu maboko aluyando lwakwe, kusilika zilonda zyesu, kutusalazya kuzwa mu bubyaabi boonse. KLMNP 32.2\nBanji banji aawa balaalilwa tabashomi kuti Jesu ulabalekelela lwakwe mwini, omwe aumwi taba mumvwi Leza akushoma ijwi lyakwe. Boonse baleelede kuhiba lwabo beni kuti kulekelelwa kulapegwa lyoonse ku cibi cili coonse. Amugwisye muzeezo wakuyeeya kuti zisyomyo zya Leza tazikonzyi kupegwa kuli ndinywe. Nzya muntu oonse musotoki wa mulawo wasanduka. Nguzu a luse zyakapegwa kwiinda muli Klistu kuletwa a bangele ku muntu oonse ushoma kunyina mubisyi bunene utakonzyi kujana nguzu, kusalala, a bululami muli Jesu, wakabafwida. Ulalindila kuti asalazye zikobela zyabo zya kabisigwa a cinyonyoono, a kubika ali mbabo zikobela zituba zya bululami, ula bapailila kuti bapone batafwi pe. KLMNP 32.3\nLeza tatuciti mbuli bantu mbo bacita kuli umwi aumwi. Mizeezo yakwe mizeezo ya luse, yaluyando, a nkumbu. Uwamba kuti, “Mubi asiye nzila yakwe, a utaluleme asiye mizeezo yakwe a piluke ku Mwami, Mwami uya kuba a luse kuli nguwe, a kuli Leza wesu nkaambo uya kumulekelela bunene.” “Ndazibinganya mbuli ikumbi lipati, zinyonyoono zyako, alimwi ndazibinganya mbuli ikumbi kulubizya kwako.” Isaya 55:7; 44:22. KLMNP 32.4\n“Ndinyina ku komana mu lufu lwa yooyo ufwa, waamba kuti Mwami Leza. A kaambo kaako a mujoke nywebo, mupone. Ezekiele 18:32. Satani ulilibambide kubba cishomyo ca Leza cilelekedwe. Ulayanda kubba bubotu bwa lusyomo lwenu a kumweka mweka kwa kusalala kuzwa ku moza, pesi muta muzumizyi kuti a kucite ooku. Muta muteeleli musunki, pele mwaambe kuti, “Jesu wakafwida kuti ndibe a buumi. Ulandiyanda, tayandi kuti ndimfwe. Ndijisi taata uli kujulu si nkumbu, nakuba kuti luyando lwakwe tandilubelesyi kabotu, nakuba kuti zileleko nzyaandipede zyanyonyoonwa, nja kwiimikila nkaunke kuli taata, nkaambe kuti, ndabisizya julu, a kumbele lyako, nseceelede kwiitwa a limwi kuti ndimwanaako: ndicite kuti ndibe mbuli umwi wa batwanga bako.” Mukozyano ulakwaambila a mwana mutaka mbwa katambulwa. “Nakacili kule kule a munzi, ushi wakamubona, wakamumyonta.” Luka 15:18-20. KLMNP 33.1\nPesi cikozyano eeci, nokuba kuti ncibotu akweetela luse lupati ku moyo, tacikonzyi kweelanizigwa a luse lutakamani, ndwatutondeezya Taata uli kujulu. Mwami ula kanana kwiindila mu mushinshimi wakwe, “Nda kakuyanda a luyando lutamani: eelyo alubomba lubotu ndakakuleta.” Jelemiya 31:3. Mubisyi nacili kulaale a N’ganda ya Taata, a kunyonyoona lubono lwakwe mu nyika ya bweenzu, moyo wa ushi ula muyeeya lyoonse, kuyeeya koonse kulabusigwa mu moza kuti apiluke kuli Leza, pele nkukombelela kwa Moza usetekene, kusinikizya a kuleta muzangi ku moyo wausyi wa luyando. KLMNP 33.2\nSena inga ulatalika kudonaika a zisyomyo zibotu zizwa mu Bbaibbele? Sena uyeeya kuti mubisyi kayanda kupiluka, kayanda kusiya zinyonyoono zyakwe, Mwami ula mujata a kumukasya kuti atabooli kumaulu a kwe a kusanduka. Muzeezo uliboobo auzwe! Kunyina cinga cila cisa buumi bwako kwiinda kuba a muzeezo uli boobo kuli Taata uli kujulu. Ulicizondede cinyonyoono, pesi ulamuyanda mubisyi, wakalipa lwakwe mwini muli Klistu, kuti boonse bayanda kufutulwa, babe a zileleko zitamani mu bulelo bwa bulemu. Mulakaanzi muyumu ula luse ngwa kali kunga ulapa kwiinda ngwakasala kupa luyando lwakwe kuli ndiswe? Uwamba boobu, “Sena inga mukaintu ula muluba mwanaakwe unyonka, kuti atabi ankumbu ku mwanaakwe ngwa ka zyala? Inzya bakaintu inga baluba, pesi Mebo nseka mulubi.” Isaya 49:15. KLMNP 33.3\nAmulange mujulu nywebo no mudonaika a kukankama Jesu ulapona kuba mwiminini wesu. Amu mulumbe Leza a kaambo kacipego, ca Mwanaakwe uyandika, a mupaile kuti lufu lwakwe lutabi lwa buyo kuli ndinywe. Moza ulamutamba sunu. Amuboole a myoyo yanu yoonse kuli Jesu, mulombe zileleko zyakwe. KLMNP 33.4\nNomubala zisyomyo muyeeye kuti tazili zintu zya luyando a luse lwabuyo. Moyo waluyando lupati ulatambikwa ku mubisyi a nkumbu zitamani. “Tulijisi kunununwa kwiindila mubulowa bwakwe, a kulekelelwa kwa zinyonyoono.” Ba Efeso 1:7. Inzya a mushome buyo kuti Leza mugwasyi wenu. Ulayanda kubika mukozyano wakwe mu muntu. Mbo muswenena kuli nguwe a kulilekelela a kusanduka, awalo uya kuswena kuli ndinywe a luse a kumulekelela. KLMNP 34.1


Ino Bbaibbele Lyaamba Nzi Kujatikizya Kusaulula?\nAMUBALE MU Afrikaans Albanian Amharic Arabic Armenian Azerbaijani Baoule Bislama Catalan Cebuano Chichewa Chinese (Traditional) Chinese Mandarin (Simplified) Chitonga Chitonga (Malawi) Chitumbuka Cibemba Croatian Czech Danish Dutch English Estonian Faroese Fijian Finnish Fon French Georgian German Greek Gun Haitian Creole Hausa Hebrew Hiligaynon Hindi Hmong (White) Hungarian Icelandic Iloko Indonesian Italian Italian Sign Language Japanese Kazakh Kikaonde Kikuyu Kinyarwanda Kirghiz Kiribati Kirundi Korean Kwanyama Kyangonde Lingala Lithuanian Luganda Malagasy Malay Malayalam Maltese Mambwe-Lungu Mongolian Moore Myanmar Ndebele (Zimbabwe) Nepali Norwegian Nzema Ossetian Pangasinan Papiamento (Aruba) Papiamento (Curaçao) Persian Polish Portuguese Portuguese (Portugal) Romanian Russian Sango Sepedi Serbian (Cyrillic) Serbian (Roman) Setswana Seychelles Creole Shona Sinhala Slovak Slovenian Spanish Sunda Swahili Swahili (Congo) Swedish Tagalog Tatar Telugu Thai Tigrinya Tsonga Turkish Twi Ukrainian Urhobo Uruund Valencian Venda Vietnamese Welsh Xhosa Yoruba Zulu\nBbaibbele talyaambi cacigaminina kujatikizya kusaulula. * Nokuba boobo, ncolyaamba kujatikizya buumi alufwu cilagwasya kwaalanga munzila yeelede makani aaya. Kujaya muntu tacizumizyidwe, pele kunyina mulawo waamba kuti kuyandika kusolekesya kusumpya lufwu lwamuntu iwalibonya kale kuti uyanda kufwa.\nBbaibbele lyaamba Leza kuti Mulengi wesu, “kasensa kabuumi.” (Intembauzyo 36:9; Milimo 17:28) Kuli Leza, buumi bulayandika kapati. Nkekaambo kaako, Leza ulakasya kujaya muntu umwi naa kulijaya. (Kulonga 20:13; 1 Johane 3:15) Kuyungizya waawo, Bbaibbele litondezya kuti, tweelede kubweza ntaamu ziyandika kutegwa tukwabilile buumi bwesu abuumi bwabamwi. (Deuteronomo 22:8) Cilisalede kuti, Leza uyanda kuti katucilemeka kapati cipego cabuumi.\nIno mbuti kuti muntu waciswa bulwazi butalangilwi kupona?\nBbaibbele talikulwaizyi kujaya muntu noliba leelyo muntu nafwumba bulamfwu alimwi walibonya kale kuti ulafwa. Cikozyanyo ca Mwami Saulo wa Israyeli cilatondezya oobo. Ciindi naakacisigwa calufwu kunkondo, wakaambila sikumugwasya kuti amusaulule. (1 Samuele 31:3, 4) Sikumugwasya wakakaka. Nokuba boobo, mwaalumi uumbi wakalitaminina kuti wakakuzuzikizya kuyanda kwa Saulo. Ooyo mwaalumi wakapegwa mulandu wakutila bulowa kuli Davida, walo iwakali kwaalanga mbuli Leza makani aaya.—2 Samuele 1:6-16.\nSena buumi bweelede kusumpizyigwa ziyume zitete?\nCiindi muntu nafwumba bulamfwu, Bbaibbele talizumizyi kusumpya lufwu lwakwe. Muciindi caboobo, Bbaibbele lilaamba mbwaayelede kulangwa makani aaya. Lufwu ngusinkondoma mupati. Lulaboola akaambo kacibi ncotwakakona. (Baroma 5:12; 1 Bakorinto 15:26) Nokuba kuti tatulombozyi kufwa, tatweelede kuluyoowa lufwu, nkaambo Leza usyomezya kubabusya aabo ibafwa. (Johane 6:39, 40) Muntu uutondezya kuti ulabulemeka buumi, ulakonzya kuyandaula busilisi bwiinda kubota ibuliko. Pele kucita boobo takuyandiki nzila zyabusilisi zikonzya kusumpya lufwu lwamuntu iwalibonya kale kuti uyanda kufwa.\nSena kulijaya ncibi citalekelelwi?\nPeepe, Bbaibbele talibikkilizyi kulijaya amulongo wazibi zitalekelelwi. Nokuba kuti kulijaya ncibi cipati, * Leza ulatumvwisya kapati twaambo tukonzya kusololela kukulijaya, mbuli kusondoka, kutyompwa kapati, naa kuciswa bulwazi bwakukona mumukwasyi. (Intembauzyo 103:13, 14) Kwiinda mu Bbaibbele, ulapa luumbulizyo kuli baabo batyompedwe. Kuyungizya waawo, Bbaibbele lyaamba kuti kuyooba “bubuke bwabantu baluleme abataluleme.” (Milimo 24:15) Eeci citondezya kuti kuli bulangizi bwabubuke kuli baabo ibakalubizya kapati, mbuli kulijaya.\nIno mbuti kujatikizya kusaulula banyama bavwubwa?\nKusaulula munyama kuliindene kapati akusaulula muntu. Nokuba kuti Leza ulibapede bulangizi bwakupona kukabe kutamani bantu, oobo tabuli mbocibede kubanyama. (Baroma 6:23; 2 Petro 2:12) Nokuba kuti Bbaibbele lilakasya kupenzya banyama, lilabapa bantu nguzu zyakweendelezya banyama. (Matalikilo 9:3) Mbwaanga Leza uyanda kuti katubalanganya kabotu banyama, mukuli wasikuvwuba munyama, kusala mbwayelede kweendelezya munyama munzila iinda kubota, calo cikonzya kubikkilizya akusala kusaulula munyama iwaciswa.—Tusimpi 12:10.\n^ munc. 3 Kusaulula, caamba “kujaya muntu umwi uucisidwe kapati naa iwalicisa kapati kutegwa atazumanani kupenga.” (Merriam-Webster Learner’s Dictionary) Ciindi dokota nagwasyilizya mulwazi kuti alijaye, ciitwa kuti nkulijaya kwiinda mukugwasyilizyigwa amusilisi. (physician-assisted suicide)\n^ munc. 10 Zibalo zisyoonto izyaamba kulijaya izyaambidwe mu Bbaibbele zyoonse zijatikizya bantu ibatakacita zintu kweelana akuyanda kwa Leza.—2 Samuele 17:23; 1 Bami 16:18; Matayo 27:3-5.\nKupenga Buumi Alufwu Mibuzyo Yamu Bbaibbele Yaingulwa\nKuzumanana Kupona—Akaambo Kakuti Zintu Zilacinca


Jakobo 2 | Bbaibbele Lili a Intaneti | Bbaibbele lya Busanduluzi Bwanyika Mpya\n2 Bakwesu, sena mutondezya lusyomo mu Mwami wesu uulemekwa Jesu Kilisito, pele kumwi mulasalulula? 2 Nkaambo ikuti muntu uusamide nweenwe zyangolida kuminwe alimwi azisani zyeebeka wanjila momuswaangene, pele alimwi awalo muntu mucete uusamide zisani zili atombe wanjila, 3 sena mulemeka yooyo uusamide zisani zyeebeka akwaamba kuti: “Amukkale waawa mubusena oobu bubotu,” pele mucete mwamwaambila kuti: “Yebo koide kwiimvwi,” naa kuti: “Kkala waalya munsi aacilyatilo camaulu aangu”? 4 Ikuti naa mboobo, sena tamusalululani akati kanu, alimwi sena tiimwaba babetesi bakosola milandu munzila mbyaabi? 5 Amuswiilile, bakwesu nomuyandwa. Sena Leza tanaakasala baabo nyika eeyi mboibona kuti mbacete kuba bavwubi mulusyomo alimwi abasikukona Bwami, oobo mbwaakasyomezya kuli baabo bamuyanda? 6 Pele nywebo mwasampaula mucete. Sena tabali bavwubi ibamudyaaminina akumukwelaanya kumutola kunkuta? 7 Sena tabasampauli zyina libotu eelyo ndimwakapegwa? 8 Lino ikuti naa mulautobela mulawo wamwami kweelana alugwalo lwaamba kuti: “Weelede kuyanda simukobonyoko mbubonya mbuli mboliyanda omwini,” mucita kabotu kapati. 9 Pele ikuti kamuzumanana kusalululana, mucita cibi, alimwi mulasinswa amulawo ooyu kuti muli basikusotoka mulawo. 10 Nkaambo ikuti umwi kabamba milawo yoonse mu Mulawo pele wasotoka omwe, waba sikusotoka yoonse. 11 Nkaambo ooyo wakaamba kuti: “Utaciti bumambe,” alimwi wakati: “Utajayi muntu.” Lino ikuti kotaciti bumambe pele kojaya bantu, waba sikusotoka mulawo. 12 Amuzumanane kwaambaula alimwi akulilemeka mbuli baabo ibayoobetekwa amulawo wabantu baangulukide. 13 Nkaambo ooyo uutafwidi bamwi luse uyoobetekwa kakunyina kufwidwa luse. Aboobo luse lulisumpukide kapati kwiinda lubeta. 14 Bakwesu, ino cigwasya nzi ikuti naa umwi waamba kuti ulijisi lusyomo pele katajisi milimo? Sena lusyomo oolo lulakonzya kumufwutula? 15 Ikuti mukwesu naa mucizyi katajisi zyakusama alimwi katajisi cakulya cikkwene buzuba oobo, 16 kumane umwi wanu wabaambila kuti: “Mweende kabotu muluumuno, mujane zyakusama azyakulivwumba alimwi azyakulya zikkwene,” ino eeci cigwasya nzi ikuti tiimwabapa iziyandika kumibili yabo? 17 Mbubonya buyo, ilusyomo lulikke buyo, kakunyina milimo, lulifwide. 18 Nokuba boobo, umwi inga waamba kuti: “Yebo ujisi lusyomo, mebo ndijisi milimo. Nditondezye lusyomo lwako kakunyina milimo, eelyo mebo ndilakutondezya lusyomo lwangu kwiinda mumilimo yangu.” 19 Tee ulasyoma kuti kuli buyo Leza omwe? Ucita kabotu. Pele aalo madaimona alasyoma oobo alimwi alakankama. 20 Pele sena yebo omuntu mufwubafwuba ulayanda kuzyiba kuti lusyomo ilunyina milimo ndwabuyo? 21 Sena Abulahamu taateesu tanaakaambwa kuti mululami akaambo kamilimo naakamana kutuula Izaka mwanaakwe acipaililo? 22 Wabona kuti lusyomo lwakwe lwakeendela antoomwe amilimo yakwe alimwi lusyomo lwakwe lwakalondolwa kwiinda mumilimo yakwe, 23 alimwi lwakazuzikizyigwa lugwalo lwaamba kuti: “Abulahamu wakasyoma Jehova, eelyo wakabonwa kuti mululami,” alimwi wakaitwa kuti “mulongwe wa Jehova.” 24 Mwabona kuti muntu weelede kwaambwa kuti mululami akaambo kamilimo, ikutali akaambo kalusyomo lulikke pe. 25 Mbubonya buyo, sena Lahabu mukaintu muvwuule awalo tanaakaambwa kuti mululami akaambo kamilimo, naakamana kutambula batumwa camaanza obilo akubainzya nzila iimbi nobakali kupiluka kwabo? 26 Ncobeni, mbubonya mubili uunyina muuya mbuufwide, alwalo lusyomo lunyina milimo lulifwide.


Amwiilemeke Ŋanda ya Bwami—Kaisalala lyoonse alimwi amuzumanane kwiibamba kabotu | Study\nNgazi Yamulindizi—Yakwiiya | July 2015\nAMUBALE MU Acholi Albanian American Sign Language Amharic Arabic Argentinean Sign Language Armenian Aymara Azerbaijani Azerbaijani (Cyrillic) Batak (Toba) Bengali Bicol Bislama Brazilian Sign Language Bulgarian Catalan Cebuano Chichewa Chilean Sign Language Chinese (Traditional) Chinese Mandarin (Simplified) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Colombian Sign Language Croatian Czech Danish Drehu Dutch Efik English Estonian Fijian Finnish French Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Kazakh Kikamba Kikaonde Kikuyu Kiluba Kinyarwanda Kirghiz Kiribati Kirundi Kisi Kongo Korean Krio Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Mauritian Creole Maya Mexican Sign Language Mixe (North Central) Mongolian Moore Ndebele (Zimbabwe) Nepali Norwegian Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Polish Portuguese Punjabi Quechua (Bolivia) Quichua (Imbabura) Romanian Runyankore Russian Russian Sign Language Samoan Sango Serbian (Cyrillic) Serbian (Roman) Seychelles Creole Shona Sidama Silozi Sinhala Slovak Slovenian Spanish Sranantongo Swahili Swedish Tagalog Tajiki Tamil Tatar Telugu Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wolaita Yoruba Zande Zapotec (Isthmus)\nOobu Mbusena Bwesu Bwakukombela\n“Busungu bwakuŋanda yako buyoondilya cakumaninina.”—JOH. 2:17.\nMbuti mbotukonzya kutondezya kuti tulailemeka miswaangano yesu ya Bunakristo?\nIno mali aakuyasya Maanda aa Bwami mapya aayandika ajanwa buti?\nNkaambo nzi ncociyandika ciindi aciindi kusalazya alimwi akubambulula Maanda aa Bwami?\n1, 2. (a) Masena nzi aakukombela ngobakali kubelesya babelesi ba Jehova kaindi? (b) Ino Jesu wakali kulimvwa buti kujatikizya tempele lya Leza ilyakali mu Jerusalemu? (c) Ino cibalo eeci cakabambilwa nzi?\nKUZWA kaindi, babelesi ba Leza balikuba amasena aabo aabukombi busalala. Abelo weelede kuti ambweni wakabelesya cipaililo ciindi naakapa cituuzyo cakwe kuli Leza. (Matl. 4:3, 4) Nowa, Abrahamu, Izaka, Jakobo, alimwi a Musa, boonse bakapanga zipaililo. (Matl. 8:20; 12:7; 26:25; 35:1; Kul. 17:15) Kwiinda mukulaililwa a Jehova, bana Israyeli bakayaka tente lyakukombela. (Kul. 25:8) Mukuya kwaciindi bakazyikuyaka tempele lyakukombela Jehova. (1Bam. 8:27, 29) Nobakazwa mubuzike ku Babuloni, ba Juda bakali kubungana lyoonse muzikombelo. (Mk. 6:2; Joh. 18:20; Mil. 15:21) Banakristo bakusaanguna bakali kuswaanganina mumaanda aabasimbungano. (Mil. 12:12; 1Kor. 16:19) Mazuba aano bantu ba Jehova balaswaangana kutegwa baiye akukomba mu Maanda aa Bwami manji kapati nyika yoonse mbwiizulwa.\n2 Jesu wakali kuliyanda kapati tempele lya Jehova ilyakali mu Jerusalemu cakuti sikulemba Makani Mabotu wakatondezya kuti majwi aaya aabusinsimi akazuzikizyigwa muli Jesu, aakuti: “Busungu bwaŋanda yako bwandilya cakumaninina.” (Int. 69:9; Joh. 2: 17) Taakwe Ŋanda ya Bwami iikonzya kweelela kwiitwa kuti “ŋanda ya Jehova” kweelana amajwi aaya mbwaakali kupandulula tempele lyamu Jerusalemu. (2Mak. 5:13; 33:4) Nokuba kuti cili boobo, Bbaibbele lilijisi njiisyo izitondezya mbotweelede kwaabelesya alimwi akwaalemeka masena eesu aakukombela mazuba aano. Cibalo eeci cakabambilwa kulanga-langa njiisyo eezyo alimwi akubona mbozibeleka caboola kumakani aajatikizya mbotweelede kwaalanga Maanda aa Bwami, mali aakuyasya mbwaayelede kujanwa alimwi ambwayelede kubambwa maanda aaya. *\nIKULEMEKA BUKOMBI BUSALALA\n3-5. Ino Ŋanda ya Bwami ibeleka mulimo nzi, alimwi ino eeci ceelede kukujatikizya buti mbotwiibona miswaangano yesu iicitilwa mumo?\n3 Ŋanda ya Bwami mbobusena bwabukombi busalala mubusena motukkala. Akati kazintu zyakumuuya Jehova nzyatupa kuti zitugwasye kuli miswaangano yansondo ansondo njotucita ku Ŋanda ya Bwami. Ku Ŋanda ya Bwami nkonkuko nkotukatalusyigwa kumuuya alimwi akutambula malailile aazwa kumbunga yakwe. Boonse ibajanika balagwasyigwa munzila eeyi, ciindi nobatambwa a Jehova alimwi a Mwanaakwe. Nokuba kuti lyoonse tulajanika kutegwa tulide “atebulu lya Jehova” tatweelede kuyuubya-ubya miswaangano yesu.—1Kor. 10:21.\n4 Ziindi izili boobu izyakukomba alimwi akuyumizyigwa kumuuya Jehova uzibona kuti zilayandika kapati, nkakaambo kaako ncaakasololela mwaapostolo Paulo amuuya kulemba kuti tatweelede kuleka kuswaangana antoomwe. (Amubale Bahebrayo 10:24, 25.) Sena inga twaamba kuti tulamulemeka Jehova ikuti tiitwajanika kumiswaangano ya Bunakristo kakunyina akaambo kaya koomoonga? Tulakonzya kutondezya kuti tulamulumba kapati Jehova azintu nzyatupa kumuuya kwiinda mukulibambila miswaangano alimwi akutola lubazu camoyo woonse.—Int. 22:22.\n5 Mbotwiibona Ŋanda ya Bwami—ŋanda iini kwiigama alimwi azintu zyakumuuya izicitwa abusena oobu—kweelede kutondezya kuti tulailemeka. Tuyanda kuti katulilemeka munzila iipa kuti izina lya Leza litembaulwe, lyalo ililembedwe acikwankwani ca Ŋanda ya Bwami.—Amweezyanisye a 1 Bami 8:17.\n6. Ino bantu bamwi baamba nzi kujatikizya Maanda aa Bwami eesu alimwi abaabo baswaanganina mumo? (Amubone cifwanikiso icili kumatalikilo aacibalo.)\n6 Bantu ibatali Bakamboni balakonzya kubona mbotwaalemeka masena eesu aakukombela. Mucikozyanyo, mwaalumi umwi ku Turkey wakaamba kuti: “Bulondo alimwi akucita zintu kweelana abubambe bubikkidwe nkondakabona ku Ŋanda ya Bwami zyakandikkomanisya kapati. Bantu bakalisamide kabotu, bakali kwiile kumweta-mweta, alimwi bakandaanzya munzila yabulongwe. Eeci cakandikkomanisya kapati.” Mwaalumi ooyu wakatalika kujanika kumiswaangano lyoonse, alimwi mukuya kwaciindi wakabbapatizyigwa. Mudolopo limwi mucisi ca Indonesia, mbungano yakatamba bapati-pati bamfwulumende bakubusena oobo alimwi abasimukobonyina kuti babone Ŋanda ya Bwami mpya. Mupati wadolopo eeyo wakajanika. Wakakkomana kapati mboyakayakidwe ŋanda eeyi, mboyakali kuboneka, alimwi akubona lubuwa lwanjiyo lubotu kapati. Wakaamba kuti: “Bulondo bwaŋanda eeyi butondezya lusyomo lwanu lwini-lwini.”\nZintu nzyotucita zilakonzya kutondezya kuti tatumulemeki Leza (Amubone muncali 7 a 8)\n7, 8. Ntwaambo nzi tuyandika kapati ntobeelede kubikkila maano aabo ibajanika kumiswaangano ya Bunakristo?\n7 Bulemu mbotutondezya kuli Leza uututamba kumiswaangano ya Bunakristo bweelede kulibonya mukulilemeka kwesu, munsamino, alimwi ambotulibamba. Kulemeka miswaangano yesu alimwi kuyanda kuti katutaciindizyi muzintu nzyotucita. Kwajanika kuti bamwi balaciindizya mumakani aambobeelede kulilemeka ciindi nobali kumiswaangano yambungano, kakuli bamwi balaciindizya kutasama kabotu nobali ku Ŋanda ya Bwami. Masimpe, Jehova uyanda kuti babelesi bakwe alimwi abeenzu ibasika kabalimvwa kabotu nobali kumiswaangano. Alimwi aabo ibajanika inga tiibayanda kunyonganya bamwi kwiinda mukutasama kabotu, kulemba tugwalo twaafooni naa kubandika ciindi muswaangano noucitika, kulya akunywa, naa kucita zintu zimwi zikonzya kunyonganya bamwi. Bazyali beelede kuyiisya bana babo kutegwa bamvwisye kuti Ŋanda ya Bwami tabuli busena bwakusobanina naa bwakwiile kubali-balika alubuwa.—Muk. 3:1.\n8 Kanyemede kapati, Jesu wakabatanda mutempele lya Leza bantu ibakali kucita makwebo. (Joh. 2:13-17) Maanda aa Bwami eesu aalo masena aabukombi busalala alimwi nkonkuko nkotuyiisyigwa kumuuya. Aboobo, zintu izili zyoonse zijatikizya makwebo izitajatikizyi zintu zyakumuuya zyeelede kucitilwa kumbi.—Amweezyanisye a Nehemiya 13:7, 8.\nKUYAKA ALIMWI AMBWAAJANWA MALI AAKUYASYA MAANDA AA BWAMI\n9, 10. (a) Ino Maanda aa Bwami ayakwa buti alimwi ino mali aakuyasya ajanwa buti, alimwi ino mbubotu nzi bwajanika kwiinda mububambe oobu? (b) Ino mbubambe nzi bwaluyando ibwagwasya kapati mbungano izyatakajisi mali aakubelesya kuyasya Ŋanda ya Bwami?\n9 Mbunga ya Jehova yacita zyoonse nzyoikonzya kutegwa kube Maanda aa Bwami alimwi akubikka bubambe bwakujana mali aakuyasya maanda aaya. Mulimo wakubamba mapulani aamaanda, wakuyaka, alimwi awakubambulula ulabelekwa abasikulisungula ibatabbadelwi. Ino kwaba kuzwidilila kuli buti? Kutalikila mu November 1, 1999, masena mabotu aakubelesya mubukombi busalala aainda ku 28,000 ayakilwa mbungano nyika yoonse mbwiizulwa. Kweelana mweelwe waakati-kati, eeci caamba kuti Maanda aa Bwami osanwe alikuyakwa buzuba abuzuba mumwaka.\n10 Mbunga ilabikkila maano kugwasyilizya kutegwa Maanda aa Bwami ayakwe kufwumbwa kubusena nkwaayandika kuyakwa. Bubambe oobu bwaluyando buyeeme anjiisyo yamu Magwalo yakuti aabo bajisi zintu ziindilide bape baabo babulizyide, kutegwa “kube kweelana.” (Amubale 2 Bakorinto 8:13-15.) Akaambo kabubambe oobu, mbungano izyatakali kukonzya kuliyakila Maanda aa Bwami zyayakilwa maanda mabotu aakubelesya mubukombi busalala.\n11. Ino bakwesu bamwi bakaamba nzi kujatikizya Ŋanda ya Bwami mpya, alimwi ino eeci cimupa kulimvwa buti?\n11 Mbungano imwi yamucisi ca Costa Rica iyakagwasyigwa abubambe oobu yakalemba kuti: “Ciindi notwiima kumbele lya Ŋanda ya Bwami, cili mbuli kuti nciloto! Tatukonzyi kusyoma pe. Ŋanda yesu mbotu kapati yakamana kuyakwa yoonse mumazuba buyo aali lusele! Eeci cakakonzyeka akaambo kakulongezyegwa a Jehova, bubambe bubikkidwe ambunga yakwe, alimwi alugwasyo kuzwa kubakwesu bayandwa. Masimpe busena oobu bwakukombela ncipego citaliboteli, cintu cibotu kapati Jehova ncaatupa. Tulikkomene kapati akaambo kaŋanda eeyi.” Sena tamukkomani kumvwa majwi aali boobu aakulumba Ŋanda ya Bwami mpya alimwi akuzyiba kuti bakwesu banji kapati mumasena manji nyika yoonse mbwiizulwa balikkomene? Ooyu mulimo wa Jehova, nkaambo mboyamanina buyo kuyakwa Ŋanda ya Bwami, ilazula abantu babombe myoyo ibayanda kuzyiba zinji kujatikizya Mulengi wesu siluyando.—Int. 127:1.\n12. Mbuti mbomukonzya kutola lubazu mumulimo wakuyaka Maanda aa Bwami?\n12 Bakwesu abacizyi banji bajana lukkomano lunji kwiinda mukutola lubazu mumulimo wakuyaka Maanda aa Bwami. Tacikwe makani naa tulakonzya kugwasya mukuyaka kwini naa pe, toonse tulijisi coolwe cakugwasyilizya mumilimo iili boobu kwiinda mukusanga. Ciindi Bbaibbele nolyakali kulembwa, kusungwaalila bukombi busalala kwakagwasya kapati mumakani aakuyaka maanda aakukombela kutegwa Jehova alemekwe, alimwi mbocibede oobo amazuba aano.—Kul. 25:2; 2Kor. 9:7.\nKUSALAZYA MAANDA AA BWAMI\n13, 14. Ninjiisyo nzi zyamu Magwalo zibeleka mukubamba Maanda aa Bwami eesu kuti kaasalala alimwi kaajisi bulondo?\n13 Yamana kuyakwa Ŋanda ya Bwami, iyandika kuti kaisalala lyoonse alimwi kakuli bulondo kutegwa itondezye bube bwa Leza ngotukomba—Leza uucita zintu kweelana abubambe. (Amubale 1 Bakorinto 14:33, 40.) Bbaibbele litondezya kuti busalali tabujatikizyi buyo kusalala kumuuya amumizeezo pele alimwi bulajatikizya akusalala kumubili. (Ciy. 19:8) Aboobo, ikuti bantu kabayanda kutambulwa a Jehova, beelede kuba balondo.\n14 Kweelana anjiisyo eezyi, lyoonse tweelede kulimvwa kwaanguluka kutamba bantu bajisi luyandisisyo kumiswaangano yesu, katujisi lusyomo lwakuti mboiboneka ŋanda iyoopa kuti baukkomanine mulumbe mubotu ngotubakambaukila. Bayoobona kuti tukomba Leza uusalala alimwi lino-lino uyoocinca nyika kuba paradaiso.—Is. 6:1-3; Ciy. 11:18.\n15, 16. (a) Nkaambo nzi ncocikonzya kukatazya kubamba Ŋanda ya Bwami kuti kaisalala lyoonse, pele nkaambo nzi eeci ncociyandika? (b) Mbubambe nzi buliko mumbungano ibwakusalazya, alimwi ino umwi aumwi ujisi coolwe nzi?\n15 Bantu bamwi balakonzya kubikkila maano kapati kukusalazya kwiinda bamwi. Zintu izili mbuli mbobakakomezyegwa, mankandya, lusuko, mboibede migwagwa, maanzi alimwi azibelesyo zyakubelesya kusalazya, zilakonzya kubajatikizya bamwi mbobaubona mulimo wakusalazya. Kufwumbwa bukkale mbobubede kubusena bwanu, Ŋanda ya Bwami yeelede kuba citondezyo mumakani aabulondo, akaambo kakuti ijisi zina lya Jehova alimwi akuti mbusena bwabukombi busalala.—Dt. 23:14.\n16 Kusalazya Ŋanda ya Bwami taceelede kuba cintu cacibukilambuta pe. Kabunga kabaalu kamwi akamwi keelede kubamba mulongo wakusalazya alimwi akubona kuti kuli zibelesyo zyakubelesya kusalazya busena bwakukombela bwambungano kutegwa kabuli kabotu. Akaambo kakuti milimo imwi yakusalazya iyandika kubikkila maano kapati kwiinda milimo imwi mbowamanina muswaangano umwi aumwi, cilayandika kubelekela antoomwe alimwi akweendelezya milimo eeyi kutegwa kubule mbazu iitabikkilwi maano. Basimbungano boonse balijisi coolwe cakutobela bubambe bubikkidwe mumakani aaya.\nKUBAMBULULA MASENA EESU AAKUKOMBELA\n17, 18. (a) Mbubambe nzi bwamu Magwalo ibwakaliko ibwakubambulula masena aabukombi busalala? (b) Nkaambo nzi Maanda aa Bwami ncaayandika kulanganizyigwa kabotu?\n17 Babelesi ba Jehova alimwi balabikkila maano kapati kubambulula masena aabo aakukombela kutegwa lyoonse kaaboneka kabotu. Mwami wa Juda Jehoasi wakaambila bapaizi kuti babelesye zyakusanga bantu nzyobakasangila ŋanda ya Jehova kutegwa ‘babambulule ŋanda kufwumbwa mpoyakali kuyandika.’ (2Bam. 12:4, 5) Nokwakainda myaka yiinda ku 200, Mwami Josiya alimwi wakabelesya zyakusanga zyatempele kutegwa abambulule mpolyakali kuyandika kubambulula.—Amubale 2 Makani 34:9-11.\n18 Malipooti aazwa kumaofesi aamitabi atondezya kuti muzisi zimwi, bantu banji tabaabikkili maano makani aakubambulula maanda aabo. Ambweni mumasena aali boobo mbasyoonto buyo ibajisi luzyibo lwakubambulula naa ibajisi zyakubelesya mumulimo wakubambulula. Aboobo, ikuti mbungano kaitabikkili maano kubambulula Ŋanda ya Bwami, ilakonzya kunyonyooka mumyaka buyo misyoonto alimwi taikonzyi kupa bumboni bubotu kubantu bakkala mubusena oobo. Kulubazu lumwi, ciindi basimbungano nobacita zyoonse nzyobakonzya kutegwa Ŋanda ya Bwami kailibonya kabotu, zina lya Jehova lilatembaulwa alimwi cipa kuti mali ngobasanga basyomima kaabelesyegwa kabotu.\nTatweelede kuleka kubikkila maano kusalazya alimwi akubambulula Ŋanda ya Bwami (Amubone mincali 16 a 18)\n19. Ino mukanzide kucita nzi mumakani aajatikizya maanda ngotubelesya mubukombi busalala?\n19 Ŋanda ya Bwami niŋanda iyakaabwa kuli Jehova. Aboobo, inga tiitwaamba kuti njamuntu umwi naa kuti njambungano pe, tacikwe makani kufwumbwa makani aajatikizya milawo yacisi mbwaatondezya. Njiisyo zya Bunakristo zyaamba kuti tweelede kukamantana kapati mukubona kuti ŋanda eeyi yazumanana kuboneka kabotu kweelana ancoyakayakilwa. Boonse mumbungano balakonzya kutola lubazu kwiinda mukutondezya bulemu bweelede kumasena eesu aakukombela, kwiinda mukusanga, alimwi akwaaba ciindi anguzu mukubamba Maanda aa Bwami kuti kaasalala alimwi akubona kuti abambululwa mpaayelede kubambululwa. Kwiinda mukugwasyilizya bubambe oobu, tutondezya busungu bwesu kumasena aabukombi busalala bwa Jehova, mbubwenya Jesu mbwaakacita.—Joh. 2:17.\n^ par. 2 Nokuba kuti cibalo eeci cibandika makani aajatikizya Maanda aa Bwami, njiisyo izili mumo zilakonzya kubeleka aku Maanda Aakucitila Miswaangano Mipati alimwi amasena aambi aabelesyegwa mubukombi busalala.\nBakalyaaba Amoyo Woonse Kuyakubelekela—ku Russia\nAmugwasyilizye Kusumpula Paradaiso Yakumuuya\nKubelekela Jehova ‘Mumazuba Aamapenzi’\n‘Lufwutuko Lwanu Lwaswena Afwaafwi’!\nSena Kuli Mbocibede Ikuti Kakunyina Muntu Uubona Mulimo Wanu?\nAmuzumanane Kusyomeka ku Bwami bwa Leza\nMabala Amusale naa muyanda kukkopa zyakamwaigwa NGAZI YAMULINDIZI—YAKWIIYA July 2015\nNGAZI YAMULINDIZI—YAKWIIYA July 2015


Mutalekeli Cintu Cili Coonse Kumulesya Kujana Zilongezyo zya Leza | Yakwiiya\nAMUBALE MU Afrikaans Albanian Alur American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Edo Efik English Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe (North Central) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Samoan Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuelan Sign Language Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Kutabi muntu naba omwe uumunyanga bulumbu bwanu.”—KOL. 2:18.\nIno mbuti mbotukonzya kulikwabilila kukoongelezyegwa azisusi zyakutalilemeka?\nIno mbuti luyando aluzyalo mbozikonzya kutukwabilila kutegwa tujane bulumbu?\nIno mbuti mbotukonzya kujana bulumbu mbuli mukwasyi?\n1, 2. (a) Ino babelesi ba Leza balangila bulumbu nzi? (b) Ino ncinzi citugwasya kulangisisya kubulumbu? (Amubone cifwanikiso icili kumatalikilo aacibalo.)\nMBUBWENYA mbuli mwaapostolo Paulo, Banakristo bananikidwe amuuya mazuba aano balijisi coolwe citaliboteli cakutambula ‘bulumbu bwakujulu mbwabaitila Leza.’ (Flp. 3:14) Balangila kuyoobelekela antoomwe a Jesu Kristo mu Bwami bwakwe kujulu alimwi akugwasya bantu kuti bakalondoke. (Ciy. 20:6) Eelo kaka eeyo nimbaakani mbotu njobaitilwa a Leza kuti baijane! Ibambelele zimbi bajisi bulangizi bwiindene. Balangila kuyoojana bulumbu bwabuumi butamani anyika—eelo kaka oobo mbulangizi bukkomanisya!—2Pet. 3:13.\n2 Kutegwa agwasye Banakristonyina bananike kuti bazumanane kusyomeka akujana bulumbu, Paulo wakabakulwaizya kuti: “Amuzumanane kubikkila maano zintu zyakujulu.” (Kol. 3:2) Lyoonse bakeelede kuyeeya bulangizi butaliboteli bwakutambula cikono cabo cakujulu. (Kol. 1:4, 5) Masimpe, kuyeeya zilongezyo Jehova nzyapa bantu bakwe kugwasya babelesi bakwe boonse kulangisisya kubulumbu, taakwe makani naa bulumbu bwabo mbwakujulu naa mbwaanyika.—1Kor. 9:24.\n3. Ino Paulo wakagwasya Banakristonyina kuti bapakamane kuntenda nzi?\n3 Paulo alimwi wakagwasya Banakristonyina kupakamana kujatikizya ntenda izyakali kukonzya kubalesya kujana bulumbu. Mucikozyanyo, wakalembela mbungano yaku Kolose kujatikizya Banakristo bakubeja ibakali kuyanda kukkomaninwa a Leza kwiinda mumilimo ya Mulawo muciindi cakucita boobo kwiinda mulusyomo muli Kristo. (Kol. 2:16-18) Paulo alimwi wakabandika ntenda iziliko amazuba aano alimwi izikonzya kutulesya kujana bulumbu. Mucikozyanyo, wakapandulula mbotukonzya kukaka zisusi zyakutalilemeka, kulanganya mapenzi abasyomima, alimwi akulwana buyumuyumu mumukwasyi. Lulayo lwakwe mumakani aaya lulabeleka akulindiswe mazuba aano. Aboobo, atulange-lange kucenjezya kwaluyando kumwi kwa Paulo ikujanika mulugwalo ndwaakalembela bana Kolose.\nAMUJAYE ZISUSI ZYAKUTALILEMEKA\n4. Ino nkaambo nzi zisusi zyakutalilemeka ncozikonzya kutulesya kujana bulumbu?\n4 Naakamana kuyeezya Banakristonyina kujatikizya bulangizi bwabo bubotu, Paulo wakalemba kuti: “Amujaye zizo zyamubili wanu eezyo zili anyika kujatikizya zisusi mbuli bwaamu, busofwaazi, luunyaunya, kunyomenena zintu zibi, alimwi abusyaacivwulemwangu.” (Kol. 3:5) Zisusi zyakutalilemeka zilakonzya kuba anguzu kapati alimwi zilakonzya kutulesya kubikkila maano kumbono zyakumuuya. Mukwesu umwi iwakazundwa azisusi zyakutalilemeka naakajokela mumbungano wakaamba kuti, “Ndakoongelezyegwa canguzu kapati cakuti ndakaalilwa kulilesya mane limwi ndakacita cibi.”\n5. Ino mbuti mbotukonzya kulikwabilila mubukkale ibukonzya kutunjizya muntenda?\n5 Cilayandika kapati kupakamana ciindi notuli mubukkale ibukonzya kutusunka kutyola zyeelelo zya Jehova zyakulilemeka. Mucikozyanyo, ncabusongo kubantu bayanda kukwatana kucisalazya kumatalikilo kwini mbobatalikila buyo kweebana, kujatikizya zyeelelo zigaminide nzyobeelede kutobela mumakani aakujatana, kumyontana, naa bukkale mobeelede kuba balikke. (Tus. 22:3) Kuyungizya waawo, bukkale ibukonzya kubikka muntu muntenda bulakonzya kuba ciindi Munakristo naunka kuyoobelekela kubusena bumbi naa ciindi Munakristo nabeleka amuntu ngobaindene zizo. (Tus. 2:10-12, 16) Ikuti naa mwajanika mubukkale buli boobo, amulizyibye kuti muli umwi wa Bakamboni ba Jehova, amubalemeke aabo mbomuyanzana limwi alimwi amuyeeye kuti kusobanya bantu mbomutakwetene limwi kulakonzya kumunjizya muntenda. Alimwi tulakonzya kuba muntenda kapati ciindi notutyompedwe. Muziindi zili boobo, tulakonzya kulombozya kuba amuntu uukonzya kutupa kulimvwa kuti tulayandwa kapati. Alimwi buya tulakonzya katuyandide kapati kuba amuntu uukonzya kutubikkila maano cakuti inga twazumina kufwumbwa muntu uukonzya kujanika. Ikuti naa camucitikila cili boobu, amulombe lugwasyo kuli Jehova alimwi akubantu bakwe kutegwa mutalekeli cintu cili coonse kumulesya kujana bulumbu.—Amubale Intembauzyo 34:18; Tusimpi 13:20.\n6. Caboola kumakani aakusala zyakulikondelezya, ino ncinzi ncotweelede kuyeeya lyoonse?\n6 Kutegwa tujaye zisusi zyakutalilemeka, tweelede kuzikaka zyakulikondelezya zitali kabotu. Ibunji bwabasikubamba zyakulikondelezya mazuba aano bajisi muuya iwakali mu Sodoma a Gomora. (Jud. 7) Beendelezi bambunga zibamba zyakulikondelezya basumpula mizeezo yabo kwiinda mukutondezya kuti kutalilemeka mumakani akoonana cili buyo kabotu alimwi kunyina ntenda zikonzya kutobela. Tatweelede kuliiba akuleka kulikwabilila, ikwiile kuzumina kufwumbwa zyakulikondelezya zyaboola. Tweelede kusala zyakulikondelezya iziyoopa kuti tuzumanane kugamika meso eesu kubulumbu bwabuumi.—Tus. 4:23.\n“AMULISAMIKE” LUYANDO ALUZYALO\n7. Ino mapenzi nzi ngotukonzya kujana mumbungano ya Bunakristo?\n7 Toonse tulazumina kuti kuba cibeela cambungano ya Bunakristo ncilongezyo cipati. Kwiiya Jwi lya Leza kumiswaangano yesu alimwi ambotugwasyanya umwi amweenzinyina munzila yaluyando alimwi yaluzyalo kulatugwasya kuzumanana kugamika meso eesu kubulumbu. Nokuba boobo, zimwi ziindi kutamvwana kulakonzya kuleta mapenzi akati kabakwesu abacizyi mumbungano. Ikuti naa twaalilwa kwaamana mapenzi aali boobo, alakonzya kupa kuti bantu batalike kubikkililana.—Amubale 1 Petro 3:8, 9.\n8, 9. (a) Ino mbube nzi mbotweelede kuba ambubo ibuyootugwasya kujana bulumbu? (b) Ino ncinzi cikonzya kutugwasya kubamba luumuno ciindi Munakristoma naatunyemya?\n8 Ino mbuti mbotukonzya kutalekela kubikkilila kutulesya kujana bulumbu? Paulo wakakulwaizya bana Kolose kuti: “Mbomuli bantu ba Leza basalidwe, basalala alimwi bayandwa, amulisamike luyando lwamoyo walubomba, luzyalo, kulicesya, kubomba moyo alimwi akukkazika moyo. Amuzumanane kweengelelana akulekelelana camoyo woonse nokuba kuti umwi kajisi kaambo kakutongooka mweenzinyina. Mbubonya Jehova mbwaakamulekelela camoyo woonse, andinywe mweelede kucita mbubonya oobo. Pele kunze lyazintu zyoonse eezyi, amulisamike luyando, nkaambo ncecaanzyo calukamantano cilondokede.”—Kol. 3:12-14.\n9 Luyando aluzyalo zilakonzya kutugwasya kutegwa katulekelelana. Mucikozyanyo, ikuti twalimvwa bubi akaambo kamajwi naa ncaacita Munakristoma, tweelede kuyeeya kujatikizya ziindi zimwi notwakaamba naa notwakacita zintu zimwi calunya. Sena tatulumbi kuluyando aluzyalo ndobakatondezya bakwesu abacizyi nobakatulekelela ciindi notwakalubizya? (Amubale Mukambausi 7:21, 22.) Tulamulumba kapati Kristo akaambo kaluzyalo lwakwe ndwaakatondezya kwiinda mukuyobolola bakombi bakasimpe akubakamantanya. (Kol. 3:15) Toonse tuyanda Leza omwe, tukambauka mulumbe omwe, alimwi tuyaanya buyumuyumu bukozyene. Kwiinda mukulekelelana caluzyalo alimwi caluyando, tupa kuti kube lukamantano lwa Bunakristo alimwi akuzumanana kugamika meso eesu kubulumbu bwabuumi.\n10, 11. (a) Ino nkaambo nzi bbivwe ncolitayandiki? (b) Ncinzi ncotukonzya kucita kutegwa tutalekeli bbivwe kutulesya kuyoojana bulumbu bwesu?\n10 Zikozyanyo zitucenjezya izili mu Bbaibbele zituyeezya kuti kuba abbivwe kulakonzya kutulesya kujana bulumbu. Mucikozyanyo, Kaini wakaba abbivwe kumwanookwabo Abelo aboobo wakamujaya. Kora, Datani a Abiramu bakaba abbivwe kuli Musa alimwi bakatalika kumukazya. Kuyungizya waawo, Mwami Saulo wakaba abbivwe akaambo kakuzwidilila kwa Davida aboobo wakasola kuti amujaye. Aanu nkakaambo kaako Jwi lya Leza ncolyaamba kuti: “Kufwumbwa ooko ikuli munyono akukazyanya, alimwi kunooli manyongwe acintu cibi cili coonse.”—Jak. 3:16.\n11 Ikuti naa twaba aluyando aluzyalo mumoyo wesu, tatukafwambaani kuba abbivwe. Ijwi lya Leza lyaamba kuti: “Luyando lulakkazika moyo alimwi lulaaluzyalo.” (1Kor. 13:4) Kutegwa tutalekeli moyo wesu kuba abbivwe, tweelede kusolekesya kubona zintu mbubonya mbwazibona Leza, nkokuti kubona bakwesu abacizyi kuti ncibeela camubili omwe wa Bunakristo. Eeci ciyootugwasya kuba alweetelelo kweelana ambolutondezya lulayo oolu lwakasololelwa amuuya lwakuti: “Ikuti cizo cimwi calemekwa, zizonyina zyoonse zilakkomana ancico.” (1Kor. 12:16-18, 26) Aboobo muciindi cakuba abbivwe, tuyookkomana ciindi bamwi nobalongezyegwa. Amulange-lange cikozyanyo ca Jonatani, imwana wa Mwami Saulo. Kunyina naakaba abbivwe ciindi Davida naakasalwa kuyookkala acuuno cabwami. Muciindi caboobo, wakamuyumya-yumya Davida. (1Sam. 23:16-18) Sena andiswe tatweelede kutondezya luyando alimwi aluzyalo mbubonya mbwaakacita Jonatani?\nAMUJANE BULUMBU MBULI MUKWASYI\n12. Ino nkutobela lulayo luli lwamu Magwalo kuyootugwasya kujana bulumbu mbuli mukwasyi?\n12 Kutobela njiisyo zyamu Bbaibbele kulakonzya kuleta lukkomano akukondwa kumukwasyi alimwi kulaugwasya mukwasyi kujana bulumbu. Ino ndulayo nzi lwamu Magwalo Paulo ndwaakapa mikwasyi ya Bunakristo ku Kolose? Wakaamba kuti: “Nywebo nobakaintu, amulibombye kubalumi banu, mbwaanga eeci ncibotu mu Mwami. Nywebo nobalumi, amuzumanane kubayanda bakaintu banu alimwi mutanoobanyemeni cakuzwa munzila. Nywebo nobana, amubamvwide bazyali banu muzintu zyoonse, nkaambo eeci cilakkomanisya mu Mwami. Nywebo nomausyi, mutanoobanyemyi bana banu, kutegwa batatyompwi.” (Kol. 3:18-21) Cakutadooneka muyoozumina kuti kutobela lulayo lwakasololelwa amuuya lwa Paulo kuyoobagwasya bamalumi, bamakaintu, alimwi abana.\n13. Mbuti mucizyi Munakristo mbwakonzya kumukwelelezya kukasimpe mulumi wakwe uutasyomi?\n13 Ino mbuti kuti naa kamuli mukaintu eelyo mulimvwa kuti mulumi wanu uutasyomi tamulanganyi kabotu? Sena zintu zilakonzya kuba kabotu ikuti naa kamukazyanya kujatikizya mbwalilemeka? Nokuba kuti mwazwidilila mukupa kuti kacita nzyomuyanda, sena muyoomukwelelezya kukasimpe? Eeco tacilangilwi pe. Pele ikuti naa mwatondezya bulemu kubusilutwe bwamulumi wanu, mulakonzya kupa kuti kube luumuno mumukwasyi, muyootembaula Jehova alimwi buya mulakonzya kumukwelelezya mulumi wanu kwiiya kasimpe; aboobo nyoonse mulakonzya kujana bulumbu.—Amubale 1 Petro 3:1, 2.\n14. Ino ncinzi ncayelede kucita mulumi Munakristo ikuti mukaintu wakwe katamulemeki?\n14 Ino mbuti kuti naa kamuli mulumi eelyo mulimvwa kuti mukaintu wanu uutasyomi tamupi bulemu? Sena muyoopa kuti atalike kumulemeka ikuti kamumubwentela kutegwa mumutondezye kuti ndendinywe mupati? Peepe! Leza uyanda kuti busilutwe bwanu kamubucita caluyando, ikwiiya Jesu. (Ef. 5:23) Jesu ulabutondezya busilutwe bwakwe kumbungano cakukkazika moyo. (Lk. 9:46-48) Kwiinda mukwiiya cikozyanyo ca Jesu, mulumi ulakonzya kumukwelelezya mukaintu wakwe kubukombi bwakasimpe.\n15. Mbuti mwaalumi Munakristo mbwatondezya luyando kumukaintu wakwe?\n15 Balumi baambilwa kuti: “Amuzumanane kubayanda bakaintu banu alimwi mutanoobanyemeni cakuzwa munzila.” (Kol. 3:19) Mulumi siluyando ulamulemeka mukaintu wakwe kwiinda mukuswiilila mizeezo yakwe alimwi akumusyomezya kuti ulazibikkila maano zintu nzyaamba. (1Pet. 3:7) Nokuba kuti talili lyoonse nakonzya kucita zyoonse nzyalomba mukaintu wakwe, kanji-kanji ulasala cabusongo kwiinda mukumubuzya kuti aambe mizeezo njajisi mumakani aamwi. (Tus. 15:22) Mulumi siluyando ulasoleka kupa kuti mukaintu wakwe kamulemeka kwiinda muzintu zibotu nzyacita ikutali kumusinikizya buya pe. Mulumi uumuyanda mukaintu wakwe alimwi abana bakwe ulalangilwa kuba amukwasyi uubelekela Jehova calukkomano alimwi akujana bulumbu bwabuumi.\nIno mbuti mbotukonzya kutalekela buyumuyumu bwamumukwasyi kutulesya kujana bulumbu? (Amubone muncali 13-15)\nNOBAKUBUSI—MUTALEKELI CINTU CILI COONSE KUMULESYA KUJANA BULUMBU!\n16, 17. Mbomuli bakubusi, mbuti mbomukonzya kutantamuka kutyompwa kapati akaambo kabazyali banu?\n16 Mbuti kuti muli bakubusi alimwi mulimvwa kuti bazyali banu Banakristo tabamumvwisyi alimwi tabamupi lwaanguluko lwakucita zintu? Kutyompwa mane kulakonzya kumupa kudooneka akubona mbuli kuti kubelekela Jehova tacigwasyi. Pele ikuti mwalekela kutyompwa kuti kumupe kucileka kubelekela Jehova, kalitanalampa mulakonzya kujana kuti kunyina muntu uumubikkila maano kapati kwiinda bazyali banu ibayoowa Leza alimwi ambungano yanu.\n17 Ikuti naa bazyali banu nobatakali kumululamika, sena nomwatali kulibuzya kuti naa balamubikkila maano ncobeni? (Heb. 12:8) Pele ambweni ninzila njobabelesya bazyali banu kumulaya iimupa kunyema. Muciindi cakubikkila maano mbuli mbobamulaya, amusole kubona ambweni kuli kaambo ncobacitila boobo. Aboobo amukkazike moyo alimwi mutanoonyemi kapati ikuti bamwaambila majwi aatali kabotu. Ijwi lya Leza lyaamba kuti: “Muntu uujisi luzyibo ulalijata kwaambaula, alimwi muntu uulaamaano ulazumanana kukkazika moyo.” (Tus. 17:27) Amulibikkile mbaakani yakuba muntu uusimide uukonzya kutambula lulayo cakukkazika moyo, akugwasyigwa alulayo oolo kakunyina kubikkila kapati maano kujatikizya mbolwakapegwa. (Tus. 1:8) Ncilongezyo ikuba abazyali basyoma ibamuyanda ncobeni Jehova. Cakutadooneka inga bayanda kumugwasya kutegwa mukajane bulumbu bwabuumi.\n18. Ino nkaambo nzi ncomukanzide kuzumanana kugamika meso aanu kubulumbu?\n18 Bulumbu mbotulangila—mbubotu kapati kubuyeeya—tacikwe makani naa mbwabuumi butafwi kujulu naa mbwabuumi butamani aanyika muparadaiso. Mbulangizi businizyide, ibuyeeme acisyomezyo ca Mulengi kumugama. Kujatikizya Paradaiso aanyika, Leza waamba kuti: “Nyika iyoozula luzyibo lwa Jehova.” (Is. 11:9) Kuciindi eeco boonse ibanoopona anyika bayooyiisyigwa a Leza. Masimpe oobu mbulumbu mbotweelede kulwanina kubujana. Aboobo amuzumanane kuyeeya zisyomezyo zya Jehova, alimwi mutalekeli cintu cili coonse kumulesya kujana bulumbu!


Bakamboni BaJehova Bayijana Kuli Mali Yakweendelezya Mulimu Wabo Munyika Yoonse?\nMunyaka amunyaka imbunga yesu ilalemba akutumizya mamiliyoni amaBbaibbele aamwi mabbuku kiitabbadalisyi pe.Tulayaka akuyakulula Maanda aaBwaami amawofesi amitabi. Alubo tulangania zyuulu izya mpuli yaBbeteli amamishinali, akupa lugwasyo kumasena aacitikilwa ntenda. Ciimwi ciindi ulakonzya kugamba kuti ‘Imali eeyi izwa kuli?’\nTatutoli cakkumi pe, takwe babbadalisigwa, nikuba kweendelezya ndido. Nikuba kuti mali iyandika kugwasilizya mulimu wesu wabukambawusi ninyingi loko, tatukumbili lugwasyo lwamali pe. Mumwanda waminyaka wakiinda, imagazini yaNgaziyakulinda yacibili yakaamba kuti tusyoma Jehova kuti ulatugwasya alimwi akuti “taakwe nituyookumbila mali naa lugwasyo lwabantu” alimwi taakwe nituyoocita oobo pe!—Matayo 10:8.\nMulimu wesu ugwasilizigwa azipo zyakuliyandila. Bantu biingi balawuyandisya mulimu wesu wakuyisya Bbaibbele, mpawo balasanga zipo zyakuliyandila mumulimu ooyu. Bakamboni abalabo cakubotelwa, balasanga ciindi cabo, nguzu zyabo, mali zyabo, alimwi azimwi zintu mukucita kuyanda kwaLeza munyika yoonse. (1 Makani 29:9) MuN’anda yaBwaami alimwi akumiswaangano yalubazu ayabbooma, kuli tubbokesi twakupa zipo kufumbwa aabo bayanda kupa balakonzya kucita oobo. Alubo, bantu balakonzya kusanga kababelesya webbusayiti yesu iitegwa jw.org. Mbuli muka mufu mucete Jesu ngwakaamba kuti wakacita kabotu, wakabikka mapeni aabili muciyobweedo camali mutempele. Aswebo ciindi ciingi mali iijanwa, izwa kuli aabo batakwe lubono pe. (Luka 21:1-4) Umwi awumwi ciindi coonse ulakonzya ‘kuliyobweda cimwi cintu aambali’ kuti ape “mbuli mbwayanda mumoyo wakwe.”—1 baKorinto 16:2; 2 baKorinto 9:7.\nTulakasimpe kakuti Jehova uleendelela kunembo kakwela myoyo yababo ibayanda ‘kumulemeka alubono lwabo’ mukugwasilizya mulimu waBwaami, ikuti kuyanda kwakwe kuzuzikizigwe.—Tusimpi 3:9.\nNiinzi cipa kuti imbunga yesu isiyane azimwi zikombelo?\nZipo zyakuliyandila zibelesegwa biyeni?\nKkopa mamagazini aategwa INgayamulindizi aSinsimuka!


Bakanzide Kuzumanana Kusyomeka Noliba Leelyo Mulimo Nowakalesyedwe Alimwi Anobakali Kupenzyegwa | Makani Aakaindi Aajatikizya Mulimo Mbowakatalika mu Indonesia\nCiindi camapulogilamu aamuswaangano iwakacitwa ciindi mulimo wesu nowakalesyedwe, abaswiilizi bamwi kabaswiililila mubwato\nCiindi bakwesu bakumutabi nobakazyiba kuti mulimo wesu walesyegwa, cakufwambaana bakabweza ntaamu. Ba Ronald Jacka baamba kuti: “Twakalonzya mapepa aajisi makani aamaseseke, mabbuku, alimwi amali aamutabi akwaatola mumaanda aatakazyibidwe abantu mu Jakarta moonse. Mpoonya twakalonzya ofesi yamutabi akwiitola kubusena bwatakazyibidwe alimwi cakaumuumu twakasambala maanda ngotwakali kubelesya kaali ofesi yamutabi.”\nBunji bwabakwesu bakubusena oobu bakazumanana kuubeleka mulimo cabusungu alimwi cakutayoowa. Bakaliyumya mumasunko mapati aakasololela kukulesyegwa kwamulimo wesu, alimwi bakazumanana kusyoma Jehova. Pele nocakacitika eeci, bakwesu bamwi bakajanika kuti tabalibambilide. Baalu basyoonto bakayoowa alimwi bakasaina mapepa kuzumina kuleka kukambauka. Bamwi bakayubununa mazina aabakwesu bamumbungano. Ofesi yamutabi yakatuma bakwesu basimide kumuuya kuyooyumya mbungano alimwi akugwasya baabo ibakatama. Mukwesu John Booth, umwi wamu Kabunga Keendelezya, awalo wakaswaya cisi ca Indonesia akupa bakwesu lulayo lubotu ndobakali kuyandika kapati.\nCilisalede kuti Jehova, Mweembezi Mupati, wakali kubayumya alimwi akubaumbulizya bantu bakwe. (Ezk. 34:15) Baalu bakatalika kusololela cabusungu muzintu zyakumuuya, alimwi basikumwaya bakajana nzila zipya alimwi zyabupampu zyakukambauka. (Mt. 10:16) Bakwesu banji bakali kuula makkopi aa Bbaibbele lipya ilyakamwaigwa ambunga ya Indonesian Bible Society alo aatakali kudula mpoonya akwaamwaya kubantu ibakajisi luyandisisyo; aboobo cabupampu bakali kubikkilizya amulumbe wa Bwami kufwumbwa nocakali kukonzyeka kucita boobo. Bamwi bakali kugusya peeji lilembedwe makani aajatikizya basikumwaya bamabbuku eesu akwaamwaya kubantu ibakajisi luyandisisyo. Bapainiya banji bakazumanana kukambauka kabacita mbuli kuti bayaabusambala zintu mumaanda aabantu, mbubonya mbobakali kucita beenzinyina ciindi cisi ca Japan nocakali kweendelezya cisi ca Indonesia.\nBa Margarete aba Norbert Häusler\nMpoonya mu 1977, cibeela camfwulumende citegwa Department of Religious Affairs cakajana nzila imbi yakulwana Bakamboni—cakakaka kusaina mapepa aakubayungizyila ciindi cakukkala mucisi bamisyinali ba Bakamboni ba Jehova. Bamisyinali banji ba Bakamboni bakatumwa kuzisi zimbi. * Bamisyinali bazina lyakuti Norbert Häusler, ibakabeleka antoomwe abakaintu babo ba Margarete mu Manado, North Sulawesi balayeeya ategwa: “Bakwesu abacizyi banji kapati bakaboola abalo kubbuwa lyandeke kuzyootulaya. Twakeenda kuunka kumatantilo aandeke, mpoonya twakaima akucebuka. Maanza manji kapati akatubbaibbisya, mpoonya twakamvwa majwi aakali kwaambila aantoomwe kuzwa mutala lyamugwagwa kuti: ‘Twalumba. Twalumba kuti mwakaboola kuzyootugwasya.’ Twakanjila mundeke akulila.”\nManyongwe mu Sumba\nMakani aajatikizya kulesyegwa kwamulimo wesu naakamvwika munsumbu zyoonse zyamu Indonesia, kabunga kategwa Indonesian Communion of Churches kakaambila bantu bankako kuti bakamwaambe kumfwulumende muntu uuli woonse uucita mulimo wa Bakamboni. Eeci cakapa kuti bakwesu banji baangwe akubuzyigwa-buzyigwa munsumbu zinji.\nMu Waingapu, munsumbu ya Sumba, mupati wabasikalumamba mucilikiti eeco wakaita bakwesu bali 23 kunkambi yabasikalumamba yakooko akubaambila kuti basaine mapepa aamba kuti batama lusyomo lwabo. Ciindi bakwesu nobakakaka kucita boobo, mupati wabasikalumamba wakabaambila kuti bakapiluke kunkambi eeyo buzuba butobela—ikweenda makkilomita aali 14 amaulu kuunka akujoka.\nBakwesu aabo nobakasika kumupati wabasikalumamba mafwumofwumo buzuba bwakatobela, bakali kwiitwa omwe-omwe akwaambilwa kuti basaine mapepa aamba kuti batama lusyomo lwabo. Ikuti mukwesu wakaka kusaina, basikalumamba bakali kumuuma amasanzo aamamvwa. Basikalumamba bakatalika kucita mbuli kuti basondoka buya, akuuma bakwesu cakunga bamwi bakanetuka. Nobakali kucitwa boobo, bakwesu bamwi bakali kulindila ciindi cabo. Mpoonya, mukwesu umwi uucili mwana-mwana wazina lyakuti Mone Kele wakainka kumbele akulemba aapepa. Bakwesu bakatyompwa kapati, pele mupati wabasikalumamba wakanyema kapati. Mone wakalembede kuti, “Ndikanzide kuzumanana kandili umwi wa Bakamboni ba Jehova mane kukabe kutamani!” Bakamuuma kapati Mone akumucisa, cakunga wakatolwa buya kucibbadela, pele cilongwe cakwe a Jehova cakacili ciyumu nta.\nMupati wabasikalumamba wakasoleka kwamazuba aali 11 kuti abatyompye bakwesu akubapa kuleka kusyomeka. Wakabalailila kuti baimikile muzuba lipya ibuzuba boonse. Wakabasinikizya kuti bakalabe kwamakkilomita manji alimwi akuzuza kuya kulamfwu kabanyamwide zibbudu zilema. Kabeezyeka cipeni cantobolo aamoyo, wakabalailila kuti basalyuute ndembela; pele alimwi bakakaka. Aboobo wakalailila kuti baumwe alimwi.\nBuzuba abuzuba mafwumofwumo bakwesu bakali kweenda kabayaabulikwela kuunka kunkambi kabayeeya naa mapenzi nzi aambi aakali kubalindila. Kabali munzila, bakali kupaila antoomwe akukulwaizyanya kuti bazumanane kusyomeka. Alimwi buzuba abuzuba masiku bakali kulikwela kuunka kuŋanda, kabajisi mankwambululwa alimwi kabweenda bulowa, pele bakalikkomene kuti basyomeka kuli Jehova.\nMbobakamvwida buyo makani aakuti bakwesu bakali kupenzyegwa, bakwesu bakuofesi yamutabi, cakufwambaana bakalemba milumbe yaatelegilamu yakutongooka kumupati wabasikalumamba wamu Waingapu, kumupati wabasikalumamba wacooko mu Timor, kumupati wabasikalumamba uulanganya nkamu imwi waku Bali, kumupati wabasikalumamba wiinda boonse wamu Jakarta, alimwi akubalupati-pati bambi ibalemekwa kapati bamumfwulumende. Akaambo kakugunwa kuzyiba kuti makani aamicito yakwe mibi akamwaika mucisi coonse ca Indonesia, mupati wabasikalumamba wamu Waingapu wakaleka kubapenzya bakwesu.\n“Bakamboni ba Jehova Bali Mbuli Mpikili”\nMumyaka yakaccilila, Bakamboni banji kapati mucisi ca Indonesia coonse bakaangwa, kubuzyigwa-buzyigwa, alimwi akuumwa. Bamisyinali ba Bill Perrie balayeeya ategwa: “Mubusena bumwi, bakwesu banji bakakululwa menyo aakumbele. Bakwesu nobakali kuyaanya mukwesu iwakajisi menyo aakumbele, mukuseka bakali kubuzya kuti: ‘Sena uli mupya? Naa sena wali kutama lusyomo lwako?’ Nokuba kuti bakasunkwa kapati, aabo ibakali kupenzyegwa kunyina nobakaleka kukkomana akusungwaala kubelekela Jehova.”\n“Kukkala muntolongo kwakandiyiisya kumusyoma ncobeni Jehova, alimwi kwakandipa kuti ndiyume kapati kumuuya”\nCiindi cimwi icakatola myaka iili 13, Bakamboni ibali 93 bakaangwa muntolongo, bamwi kwamyezi yobilo, eelyo bambi kwamyezi yiinda waawo mane buya kusika kumyaka yone. Pele kupenzyegwa munzila iili boobu kwakabayumya kuti bazumanane amakanze aabo aakusyomeka kuli Jehova. Nobakamana kupika ntolongo kwamyezi iili lusele, ba Musa Rade bakaswaya bakwesu mubusena mobakali kukkala akubakulwaizya kuti bazumanane kukambauka. Bakaamba kuti: “Kukkala muntolongo kwakandiyiisya kumusyoma ncobeni Jehova, alimwi kwakandipa kuti ndiyume kapati kumuuya.” Tacigambyi pe kuti bantu bamwi ibakali kubona izyakali kucitika bakaamba kuti: “Bakamboni ba Jehova bali mbuli mpikili. Mwaindila kubapenzya, abalo balaindila kuyuma mbubonya mbuli mpikili mboziindila kunjila mukati mwazumanana kuzigagaila.”\nBasikumwaya kabali munzila kuunka kuyookambauka mu Ambon, Maluku\n^ par. 1 Ba Peter Vanderhaegen aba Len Davis, ibakali bamisyinali kwaciindi cilamfwu bakalicembeede alimwi ba Marian Tambunan (ibakali ba Marian Stoove musyule) bakakwetwe kumuna Indonesia, aboobo bakazumizyigwa kukkala mucisi ca Indonesia. Boonse aaba botatwe bakazumanana kabali basungu kumuuya alimwi mulimo wabo wakazyala micelo ciindi coonse mulimo wesu nowakakasyidwe.\nIndonesia: Bakanzide Kuzumanana Kusyomeka


13 Lino mumbungano yaku Antiokeya kwakali basinsimi abamayi aaba:+ Barnaba, Simiyoni uutegwa Nigeri nkokuti Uusiya, Lukiya waku Kurene, Manayeni iwakali kwiiya acikolo comwe a Heroda mweendelezi wacilikiti, alimwi a Saulo. 2 Nobakali kukutaukila Jehova* akuliimya kulya, imuuya uusalala wakati: “Amundizandwide Barnaba a Saulo+ kutegwa babeleke mulimo ngondabaitila.”+ 3 Mpoonya nobakamana kuliimya kulya akupaila, bakabikka maanza aabo alimbabo akubatuma. 4 Eelyo baalumi aaba ibakatumwa amuuya uusalala bakaselemuka kuya ku Selukiya, mpoonya kuzwa kooko bakatanta bwato akuunka ku Kupro. 5 Nobakasika ku Salami, bakatalika kukambauka jwi lya Leza muzikombelo zyaba Juda. Awalo Johane wakali ambabo kali mugwasyilizi.+ 6 Nobakainda munsumbu yoonse mane akuyoosika ku Pafo, bakayaanya mwaalumi umwi mu Juda wiitwa kuti Bari-Jesu iwakali simabibo alimwi musinsimi mubeji. 7 Wakali amweendelezi wacooko Sergio Paulu, imwaalumi uucenjede. Wakaita Barnaba a Saulo nkaambo wakali kuyandisya kumvwa jwi lya Leza. 8 Pele Elima, simasalamuzi (oobo mbolisandululwa zina lyakwe) wakatalika kubakazya, kayanda kuti mweendelezi wacooko ooyu atamvwi majwi aalusyomo. 9 Mpoonya Saulo, ooyo alimwi uutegwa Paulo, naakazula muuya uusalala wakamulangisisya 10 akwaamba kuti: “Omuntu uuzwide musyobo uuli woonse wabumpelenge amusyobo uuli woonse wabubi, yebo omwana wa Diabolosi,+ yebo sinkondonyina wazintu zyoonse ziluleme, sena tokooleka kunyonganya nzila zibotu zya Jehova?* 11 Bona! Janza lya Jehova* lili alinduwe eelyo uloofwaala, kotaboni mumuni wazuba kwaciindi cili mbocibede.” Ndilyonya eelyo wakawidwa sikunku amudima, mpoonya wakatalika kweendeenda kayandaula muntu wakumujatilila kujanza akumweenzya. 12 Mpoonya mweendelezi wacooko naakabona cakacitika, wakaba musyomi nkaambo zyakamugambya kapati njiisyo zya Jehova.* 13 Lino Paulo abeenzinyina bakatanta bwato ku Pafo akuya ku Perge mu Pamfiliya. Pele Johane+ wakabasiya akupiluka ku Jerusalemu.+ 14 Pele balo bakazumanana lweendo lwabo kuzwa ku Perge akuboola ku Antiokeya mu Pisidiya. Mpoonya nobakanjila mucikombelo+ mubuzuba bwa Sabata, bakakkala. 15 Nokwakamana kubalwa Mulawo+ alimwi a Basinsimi kubuleya, beendelezi bacikombelo bakabatumina mulomo, balaamba: “Nobaalumi, bakwesu, ikuti kakuli majwi aali oonse aakuyumya bantu ngomujisi, amwaambe.” 16 Aboobo Paulo wakanyamuka alimwi katambika ajanza lyakwe wakati: “Nobaalumi, nobana Israyeli anywebo nobamwi nomuyoowa Leza, amuswiilile. 17 Leza wabantu aaba ba Israyeli wakasala bamataateesu, alimwi wakabasumpula bantu aaba ciindi nobakali kukkala kabali bamuzwakule mucisi ca Egepita akubagusya oomo ajanza lisumpukide.+ 18 Alimwi kwaciindi citandila kumyaka iili 40 wakali kubakkazikila moyo munkanda.+ 19 Naakanyonyoona zisi zili ciloba munyika ya Kanana, wakabapa nyika eeyo kuti ibe lukono lwabo.+ 20 Zyoonse eezyi zyakacitika mumyaka iibalilwa ku 450. “Kuzwa waawo wakabapa babetesi kusikila kuciindi ca Samuele musinsimi.+ 21 Pele kuzwa kuciindi eeco bakali kuyanda mwami,+ eelyo Leza wakabapa Saulo mwana wa Kisi, imwaalumi wamukowa wa Benjamini,+ wakabalela kwamyaka iili 40. 22 Eelyo naakamugusya ooyu, wakabusya Davida kuti abe mwami wabo,+ ooyo ngwaakacitila bumboni akwaamba kuti: ‘Ndamujana Davida mwana wa Jese,+ imwaalumi weendelana amoyo wangu;+ walo uyoocita zintu zyoonse nzyondiyanda.’ 23 Kweelana acisyomezyo cakwe, kuzwa kulunyungu lwamuntu ooyu, Leza waletela ba Israyeli mufwutuli, Jesu.+ 24 Katanaboola ooyu, Johane wakakambaukide kale caantangalala kubantu boonse bamu Israyeli zyalubbapatizyo lwakali citondezyo cakweempwa.+ 25 Pele Johane naakali kuyaabumanizya lweendo lwakwe, wakali kwaamba kuti: ‘Ino muyeeya kuti ndime ni? Tandili nguwe pe. Pele amubone! Umwi ulaboola munsi lyangu ooyo ngonditeeleli kwaangununa mpato zyakumaulu aakwe.’+ 26 “Nobaalumi, bakwesu, nywebo nobana bamukwasyi wa Abrahamu abamwi bali akati kanu ibayoowa Leza, ijwi lyalufwutuko oolu lyatuminwa ndiswe.+ 27 Nkaambo bantu bakkala mu Jerusalemu abeendelezi babo tiibakamuzyiba ooyu, pele nobakalibikka mubusena bwababetesi, bakazuzikizya zintu zyakaambwa a Basinsimi,+ zyalo izibalwa cakupozya musabata imwi aimwi. 28 Nokuba kuti kunyina nobakamujanina kaambo keelede lufwu,+ bakalomba kuli Pilato kuti ajaigwe.+ 29 Lino nobakazuzikizya zintu zyoonse zilembedwe kujatikizya nguwe, bakamwaangula acisamu akumulazika mucuumbwe.+ 30 Pele Leza wakamubusya kubafwu,+ 31 alimwi kwamazuba manji wakali kuboneka kuli baabo mbaakeenda limwi kuzwa ku Galilaya kuya ku Jerusalemu. Aabo lino mbabakamboni bakwe kubantu.+ 32 “Aboobo swebo tumwaambila makani mabotu aacisyomezyo ncobakapegwa bamatata. 33 Leza wacizuzikizya coonse kulindiswe, tobana babo, kwiinda mukubusya Jesu;+ mbubonya mbokulembedwe muntembauzyo yabili kuti: ‘Yebo uli mwanaangu; sunu mebo ndaba bauso.’+ 34 Alimwi kaambo aako kakuti Leza wakamubusya kubafwu kakunyina kulangilwa kupilukila kukubola, Leza wakakaamba munzila eeyi yakuti: ‘Nywebo nobantu ndiyoomutondezya luyando lutamani ilusyomeka oolo ndundakasyomezya Davida.’+ 35 Aboobo muntembauzyo imbi alimwi kwaambidwe kuti: ‘Tokalekeli uusyomeka wako kuti abole.’+ 36 Davida, awalo wakabelekela Leza* muzyalani lyakwe mwini, wakoona mulufwu, wakalazikwa antoomwe abamausyi alimwi wakabola.+ 37 Pele ooyo Leza ngwaakabusya tanaakabola pe.+ 38 “Aboobo amuzyibe nobakwesu kuti, swebo tumwaambila zyakulekelelwa kwazibi kwiinda muli yooyu,+ 39 alimwi akuti muzintu zyoonse momwatakali kukonzya kululamikwa kwiinda mu Mulawo wa Musa,+ kufwumbwa uusyoma ulalulamikwa kulinzizyo kwiinda muli Jesu.+ 40 Aboobo, amucenjele kuti zitamucitikili eezyi zyakaambwa a Basinsimi kuti: 41 ‘Amulange eeci, nywebo nobasikusampaula, amugambwe, amulobe, nkaambo kuli mulimo ngondicita mumazuba aanu, imulimo ooyo ngomutakonzyi kusyoma naaceya nokuba kuti muntu uumbi wamwaambila makani oonse aajatikizya nguwo.’”+ 42 Lino nobakali kuzwa, bantu bakabakombelezya kuti bakabaambile makani aaya alimwi Sabata iitobela. 43 Aboobo muswaangano wamucikombelo nowakamana, ba Juda abasandule banji ibakali kukomba Leza bakamutobela Paulo a Barnaba. Eelyo aaba nobakali kwaambaula ambabo bakabakulwaizya kuti bazumanane kweenda muluzyalo lwa Leza.+ 44 Mu Sabata yakatobela munzi woonse wakatiimaninine kuboola kukuswiilila jwi lya Jehova.* 45 Ba Juda nobakabona makamu aabantu, bakazula munyono alimwi cakusampaula bakatalika kukazya zintu nzyaakali kwaamba Paulo.+ 46 Mpoonya cabusicamba ba Paulo a Barnaba bakabaambila kuti: “Kwakaleelede kuti jwi lya Leza lisaangune kwaambwa kulindinywe.+ Lino mbwaanga mwalikaka alimwi mutondezya kuti tamweeleli buumi butamani, mbubo, tulamusiya tuunke kuli bamasi.+ 47 Nkaambo Jehova* watulailila amajwi aaya aakuti: ‘Ndakubikka kuti ube mumuni kumasi, kuti ube lufwutuko kusikila kumagolelo aanyika.’”+ 48 Nobakamvwa boobo bamasi aabo, bakakondwa akulemeka jwi lya Jehova,* alimwi boonse aabo ibakali amyoyo mibotu, ibakalibambilide kutambula buumi butamani bakaba basyomi. 49 Kunze lyaboobo, ijwi lya Jehova* lyakali kuyaabumwaigwa koonse-koonse mucisi eeco. 50 Pele ba Juda bakayunga bamakaintu balaampuwo ibakali kuyoowa Leza abaalumi balupati-pati mumunzi, eelyo bakatalika kupenzya+ Paulo a Barnaba akubatanda mucisi cabo. 51 Aboobo Paulo a Barnaba bakabakunkumwida lusuko lwakali kumaulu aabo akuunka ku Ikoniyo.+ 52 Alimwi basikwiiya bakazumanana kuzula muuya uusalala akukondwa.+\n^ Naa “wakacita kuyanda kwa Leza.”


Kuzungaana Nyika Yoonse | Kwaambilizya Myeembo ili Ciloba Print\nKuzungaana Nyika Yoonse | Kwaambilizya Myeembo ili Ciloba\nNkamu ya World's Last Chance isyoma kuti nyika ilaa njeeleela yakunjila Myeembo ili Ciloba ya Ciyubunuzyo. Myeembo eeyo iyoosika akucitika kiitobelana cakufwamba.\nMweembo Wasanu uyootola busena kwamazuba aali mwaanda amakumi osanwe naa 150, alimwi kuciindi eeco bantu anyika banoozyibide kusyoma kuti baaletwa kumamanino anyika amwami walusele (Poopo Francis I), ooyo wiimpuka kuzwa mumulindi uutagoli. (“Kuzwa mumulindi uutagoli” - caamba kuti Saatani uyoomweendelezya munzila yataanabwene “mubami” bakainda bali ciloba.)\nBuleli bwa mwami waciloba, Benedict XVI, bwakasikila kumamanino kalelede buyo kaindi kasyoonto, mbuli bwakaambilizyigwa mucishinshimi. Ijwi Lyakwe talilezyi kwaamba cicitika. Cishinshimi cakaambilizya kuti bulelo bwamwami waciloba buyooba kwakaindi kasyoonto kweelanya abwabami bakainda bali cisambomwe.\nMwami walusele uyooba poopo wamamanino, nkaambo bulelo bwakwe buyoomanina a Kuboola Kwabili kwa Yahushua. Twamutamba kaka kuti mulangilizye zipekupeku zya Ciyubunuzyo 17 azya Myeembo ya Ciyubunuzyo iili Ciloba. (Mulakonzya kubona cilembedwe aawa.)\nKufumbwa buzuba bwainda buli boonse, tuyaakuswena munsaa kulizyigwa kwa Myeembo eeyo. Johani Mushinshimi, keendelezyegwa mubulemu bwa Moza, wakatulembela iswe eezyo zintu zicitika kaindi kasyoonto akulizyigwa kwa Myeembo.\n“Alimwi mungele wakabweza cuumpilizyo, akucizuzya mulilo kuzwa kucipaililo, akuciwaalila anyika: kwakamvwika majwi, amizuzumo, akulaba, akuzungaana kwa nyika.” (Ciyubunuzyo 8:5)\nEelyo mungele nawaala cuumpilizyo a Nyika, kuzungaana kwa nyika yoonse kuyoomvwika kubantu boonse, antoomwe akuzuzuma akulaba ndabo. Eeci cintu cigwalanganya nyika ciyakwaambilizya kumukowa wabantu balaa Nyika kuti Myeembo ili Ciloba ilaafwi koompolola.\nKuli zitondezyo zitakonzyi kudonaikwa eezyo zicitika mumbali lyesu zitondezya kuti Kuboola Kwabili kwa Yahushua kulaafwaafwi. Cuusisya ncakuti, bunji bwabantu balakaka kumvwa boobu, nokuba kunonga kasimpe aaka. Yahuwah, mulubomba Lwakwe lupati alimwi mbwabwene cizya kumbele, wakabikka nzila yakoongelezya muntu uupona uli oonse kuti ape kwiingula kukusombwa buumi butamani Kwakwe.\nWalo uyoobelesya Myeembo eeyi kuti alete manyongwe aatalangilwi, kutegwa akaimike muntu uli oonse kuti ayingule lwiito lwa Kujulu kuti atambule cipego ca buumi butamani. Mbombubo oobo “mulumbe wa bulelo mbuyookambaukwa munyika yoonse” (Mateyo 24:14); Uyoojata maanu aamukowa wabantu boonse kwiinda mu Myeembo ya Ciyubunuzyo. Kunyina cimbi cinga cacita boobo.\nEelyo Yahuwah nanyongana maumi aamuntu uli ooonse uupona a Nyika kwiinda muzintu zicitika eezyo ziletelezya ntenda amanyongwe, mizeezo yaboonse iyoojulwa kuti iteelele mulumbe uutamani kwaciindi cini camamanino. Ooku kuzungaana kwa nyika, kuyoosika kaindi kasyoonto kumbelaa kulila Myeembo ili Ciloba, akumvwikisya kumuntu uli oonse uupona anyika eeyi. Ciyooba citondezyo citadoneekwi kubantu boonse kuti Julu liyanda kujata mizeezo yamukowa wabantu.\n“Amucite oobo nkaambo mulicizyi mbocibede ciindi ncotupona, lino nceciindi cakusinsimuka kuzwa kuŋonzi: mbwaanga lufwutuko lwesu lino luli afwaafwi kapati kwiinda leelyo notwakaba basyomi. Busiku bwaumbuluka; buyanda kuca. Aboobo atusamunune milimo yamudima akusama zilwanyo zyamumuni. Atweende bweelede mbuli bantu beenda sikati, ikutali mumapobwe aateendelezyegwi amubukolwi, ikutali mukoonana kutondwa amubukkale busesemya, ikutali mukuzwangana amubbivwe. Pele atulisamike Yahushua, alimwi tutani kukanzi kuzuzikizya zisusi zyanyama, kuti tucite luunyaunya lwayo.” (Ba Loma 13:11-14)


Kulonga 30 IBBAIB63 - Alimwi ucite cipaililo - Bible Search\nKulonga 29 Kulonga 31\n1-Alimwi ucite cipaililo cakutentela tununkilizyo; cikacitwe amuunga. 2Bulamfu bwaco bube kakokola komwe, abwaamba bwaco bube kakokola komwe; cibe azyooko zyone zyeelene, abwiime bwaco bube tukokola tobile. Ameja aaco kaakumbetene. 3Uciziluluzye ingolida iisalala, atala akumabazu akumeja koonse, Alimwi ucicitile moombe wangolida koonse koonse, 4akunsi lyamoombe ucite incoko zyobile zyangolida kumabazu obile aalangene; mulinzizyo mulasomwa miziyo yakuciyumuzya. 5Alimwi ucite miziyo yamuunga akwiiziluluzya ingolida. 6Lino eco cipaililo ucibike kunembo lyacisitilizyo cili kubbokesi lyacizuminano, kunembo lyacuuno caluzyalo caatala lyabbokesi nkotunooswanaana ayebo. 7Nkabela Aroni unootenta misamu iinunka kabotu alincico. Cifumo cimwi acimwi, kuciindi cakubamba malampi, uleelede kwiitenta. 8Alimwi magolezya, naayasya malampi, Aroni uleelede kwiitenta, Ibe tununkilizyo twalyoonse kubusyu bwa-Jehova mumazyalani aanu oonse. 9-Tamweelede kupaizya awo misamu imbi, neciba cituuzyo citentwa neciba cipaizyo cabusu; azipaizyo zyakunywa tazyeelede kutilwa alincico. 10-Nkabela komwe mumwaka Aroni uleelede kumanya milandu ameja aaco; bulowa bwacituuzyo cazibi, mbombubo mbweelede kubelesya kukumanya milandu, komwe mumwaka mumazyalani aanu oonse. Cilasalalisya kumeso aa-Jehova.\n11Lino Jehova wakaambila Musa kuti, 12-Ciindi cakubala mweelwe wabana ba-Israyeli, boonse baleelede kuletela Jehova umwi aumwi cinunuzyo cabuumi bwakwe, kuti kutabi bulwazi akati kabo kuciindi cakubalwa. 13-Umwi aumwi uubalwa, cipo nceelede kuleta nceeci: cisela casyekeli, nkokuti syekeli lyacikombelo (isyekeli lili amagera aali makumi obile). Alete cisela casyekeli, cibe mulumbo kuli-Jehova. 14Kufumbwa muntu uubalwa uuli amyaka iili makumi obile na kwiinda uleelede kuleta oyu mulumbo wa-Jehova. 15-Bavubi batakapi ciinda, abatengwana batakapi tuniini: boonse buyo bape cisela casyekeli ciindi cakuleta oyu mulumbo wa-Jehova wakununuzya maumi aabo. 16-Nkabela ayo mali aakumanya milandu ngemutambula kubana ba-Israyeli, muleelede kwaabelesya milimo yatente lyambunganino. Ayoobeda Jehova ciibalusyo cabana ba-Israyeli cakumanya milandu yanu.\nCisambilo azibelesyo zimwi zyacikombelo\n17Nkabela Jehova wakaambila Musa kuti, 18-Panga cisambilo camukuba atako lyaco lyamukuba, cakusambila, ucibike akati katente lyambunganino acipaililo, akubika maanzi mulincico, 19-kuti Aroni abana bakwe basambe kumaanza akumaulu. 20Kufumbwa ciindi nebanjila mutente lyambunganino, nanka kuswena afwaafwi kucipaililo kuzoopaizizya Jehova na kumutentela tununkilizyo, 21-sansi basambe kumaanza akumaulu kuti batafwi. Ngomulao walyoonse kulimbabo, kuli-Aroni akubana bakwe mumazyalani aabo oonse.\n22-Alimwi Jehova wakaambila Musa kuti, 23-Bweza misamu mibotu: mungwimba wamuro uuli abulemu bwamasyekeli aali myanda yosanwe, amusamu uununka wakinamono uuli abulemu bwacisela, nkokuti masyekeli aali myanda yobile amakumi osanwe, amisale iili myanda yobile amakumi osanwe, 24-atununkilizyo twakasiya masyekeli aali myanda yosanwe (weeleke kusyekeli lyacikombelo), ansazi yamafuta aamaolifa. 25-Ezi zyoonse uzivwelanye, zibe mafuta aasalala aakunanika, mbubonya mbwacita simisamu. Abe mafuta aasalala aakunanika. 26-Unanike ngao itente lyambunganino, abbokesi lyacizuminano, 27antafule azibelesyo zyayo zyoonse, acikazikilo camalampi azibelesyo zyaco zyoonse, acipaililo catununkilizyo, 28acipaililo cazituuzyo azibelesyo zyaco zyoonse, acisambilo atako lyaco. 29Uzisalazye zyoonse kuti zisalalisye loko, Kufumbwa uuziguma ulasalazigwa. 30Alakwe Aroni abana bakwe, ubananike, ubasalazye, kuti bandimanine milimo yabupaizi. 31Lino ambila bana ba-Israyeli kuti, Oyu mungwimba uyooba mungwimba wangu uusalalisya wakunanika mumazyalani aanu oonse. 32Tuukooyootilwa amubili wamuntu buyo, pe, alimwi tamweelede kweenga umwi uukozyene anguwo. Ulasalalisya. Usalalisye kulindinywe. 33-Kufumbwa muntu uuenga umwi uuli mbubo, nanka kunanika mweenzu anguwo, ulatandwa muciinga cakwe.\n34-Alimwi Jehova wakaambila Musa kuti, Bweza misamu iili abweema: natafi asekeleti akelebuna, antoomwe atununkilizyo tusalala twalibano. Myeelwe ielane. 35Lino ukacite tununkilizyo tuvwelene mbubonya mbwavwelanya simisamu. Tulungwe munyo mubotu uusalalisya. 36-Lino tumwi ututwe, ubike kunembo lyamagwalo aamilao mutente lyambunganino nkotunooswaninana ayebo. Tube cintu cisalalisya kulindinywe. 37Atwalo tununkilizyo ntomucita, mutalicitili tumwi tuli boobu, pe. Tulamubeda cintu cisalalisya ca-Jehova. 38Kufumbwa muntu uucita tumwi tuli boobu twakulinanika ulatandwa muciinga cakwe.


3 Mbubonya buyo, anywebo nobakaintu, amulibombye kubalumi banu, ikutegwa naa kuli bataliswiilili ijwi, bakonzye kukwelelezyegwa kakunyina kubelesya jwi pele kwiinda mubukkale bwabakaintu babo, 2 akaambo kakulibonena bukkale bwanu busalala antoomwe akuba abulemu kapati. 3 Kulisakatizya kwanu kutabi buyo kwaatala—kwakuluka masusu akusama zyintu zyangolida naa zisani zidula kapati— 4 pele akube kulisakatizya kwamuntu wamukati kamoyo uusamide cisani citanyonyooki camoyo uukkede alimwi mubombe, ooyo uuyandika kapati mumeso aa Leza. 5 Nkaambo oobu mbobakali kulisakatizya bamakaintu basalala ibakali kulangila Leza kaindi, kabalibombya lwabo beni kubalumi babo, 6 mbubonya Sala mbwaakaswiilila Abulahamu, akumwiita kuti “mwami.” Alimwi nywebo mwaba bana bakwe kufwumbwa kuti muzumanane kucita zibotu akutayoowa cintu cili coonse. 7 Nywebo nobalumi, amuzumanane kukkala mbubonya oobo ambabo kweelana aluzyibo. Amubape bulemu mbubonya mbuli cibelesyo cipwaika buyo, mbobali bakaintu, nkaambo alimwi muli basikukonanyina ambabo ibabuumi bupegwa akaambo kaluzyalo lwa Leza, ikutegwa mipailo yanu itasinkilwi. 8 Camamanino, nyoonse amube amuzeezo omwe, amweetelelane, amutondezye luyando lwabunyina, amube amoyo mutete walubomba alimwi amulicesye. 9 Mutapilusyi cibi kucibi naa matusi kumatusi. Muciindi caboobo, amuleleke, nkaambo mwakaitilwa bukkale oobu, ikutegwa mukakone cileleko. 10 Nkaambo, “kufwumbwa ooyo uuyanda buumi akubona mazuba mabotu weelede kuujata mulaka wakwe kukwaamba zibyaabi amilomo yakwe kukwaamba lweeno. 11 Azifwutatile izyintu zibyaabi akucita zibotu; ayandaule luumuno akusungwaala kulutobela. 12 Nkaambo meso aa Jehova ali kubalulami, amatwi aakwe aswiilila mipailo yabo yakukombelezya; pele busyu bwa Jehova bulabasyuuluka aabo bacita zibi.” 13 Nkaambo ncobeni, ino nguni uunga wamucisa ikuti kamuli basungu mukucita zibotu? 14 Pele nokuba kuti mulakonzya kupenga akaambo kabululami, mulakkomana. Nokuba boobo, mutayoowi ncobayoowa balo, nokuba kunyongana. 15 Pele mumyoyo yanu amubone Kilisito kuti Mwami akuti ulasalala, kamulibambilide lyoonse kuliiminina kumuntu uuli woonse uukonzya kumubuzya kaambo kajatikizya bulangizi mbomujisi, pele amucite boobo amoyo mubombe alimwi abulemu kapati. 16 Amuzumanane kuba amanjezyeezya mabotu ikutegwa kufwumbwa nobamwaamba zyintu zibi, aabo bamwaamba zyintu zibi bafwe nsoni akaambo kabukkale bwanu bubotu mbomuli basikutobela Kilisito. 17 Nkaambo cili kabotu kupenga akaambo kakuti mucita zibotu, ikuti kakuli kuyanda kwa Leza, ikutali akaambo kakuti mucita zibi. 18 Nkaambo naba Kilisito wakafwa ciindi comwe buyo kukabe kutamani kujatikizya zibi, muntu uululeme kufwida bantu bataluleme, kutegwa amusololele kuli Leza. Wakajaigwa kali amubili wanyama pele wakabusyigwa amubili wamuuya. 19 Alimwi muciimo eeci nciconya wakaunka akuyookambaukila myuuya muntolongo 20 eeyo yatakali kuswiilila ciindi Leza naakali kulindila cakukkazyika moyo kumazuba aa Nowa, ibwato nobwakali kupangwa, oomo bantu basyoonto buyo, nkokuti bantu bali lusele mobakafwutulwa kumaanzi. 21 Lubbapatizyo, ilukozyenye aceeci, alwalo lulamufwutula lino, (ikutali kusamba tombe lyaamubili pe, pele ikulomba manjezyeezya mabotu kuli Leza,) kwiinda mububuke bwa Jesu Kilisito. 22 Walo wakaunka kujulu eelyo lino uli kujanza lyalulyo lya Leza; alimwi bangelo, beendelezi abasinguzu bakabikkwa ansi aanguwe.


Jesu Wakali Kumvwida Lyoonse | Amubayiisye Bana Banu\nSena ncuuba-uba kubamvwida bazyali bako lyoonse?— Zimwi ziindi tacili cuuba-uba. Sena ulizyi kuti Jesu wakali kubamvwida bazyali bakwe alimwi a Jehova?— Cikozyanyo cakwe cilakonzya kukugwasya kubamvwida bazyali bako noliba leelyo nocitali cuuba-uba kucita boobo. Atwiiye zinji kujatikizya makani aaya.\nJesu katanaboola anyika, wakali kukkala kujulu a Jehova, Bausyi. Pele alimwi Jesu wakajisi bazyali aano anyika. Mazina aabo bakali ba Josefa alimwi a Mariya. Sena ulizyi mbobakaba bazyali bakwe?—\nJehova wakabweza buumi bwa Jesu kuzwa kujulu akububikka mwida lya Mariya kutegwa Jesu azyalwe akupona anyika. Aaya akali maleele! Jesu wakakomena mwida lya Mariya mbubwenya buyo muvwanda umwi aumwi mbwakomena mwida lyabanyina. Nokwakainda myezi iili fwuka, Jesu wakazyalwa. Oobu mbombubo Mariya abalumi bakwe ba Josefa, mbobakaba bazyali ba Jesu aano anyika.\nCiindi Jesu naakajisi myaka iili 12 yakuzyalwa, wakacita cintu cakatondezya mbwaakali kubayanda Bausyi, nkokuti Jehova. Eeci cakacitika ciindi Jesu alimwi abanamukwasyi nobakaunka ku Jerusalemu ku Pobwe Lyakwiindilila. Nobakali kupiluka kuŋanda, Josefa alimwi a Mariya bakabona kuti Jesu tanaakali ambabo alimwi tiibakazyi nkwaakabede. Sena ulikuzyi nkwaakabede?—\nNkaambo nzi Jesu ncaakali mutempele?\nJosefa alimwi a Mariya bakajokela ku Jerusalemu cakufwambaana alimwi bakamuyandaula Jesu koonse-koonse. Bakalibilika akaambo kakuti tiibakamujana. Pele nokwakainda mazuba otatwe, bakamujana mutempele! Sena ulikazyi kaambo Jesu ncaakali mutempele?— Nkaambo nkonkuko nkwaakali kukonzya kwiiya kujatikizya Bausyi, nkokuti Jehova. Wakali kumuyanda Jehova alimwi wakali kuyanda kwiiya mbwakonzya kumukkomanisya. Nociba ciindi naakakomena akuba mwaalumi, Jesu lyoonse wakali kumumvwida Jehova. Jesu wakali kumvwida nociba ciindi nocakali kukatazya kucita boobo alimwi nokuba kuti wakali kukonzya kupenga zimwi ziindi. Sena abalo ba Josefa a Mariya wakali kubamvwida Jesu?— Inzya, Bbaibbele lyaamba kuti wakacita oobo.\nNcinzi ncokonzya kwiiya kucikozyanyo ca Jesu?— Weelede kubamvwida bazyali bako nociba ciindi nocili ciyumu kucita boobo. Sena unoocita oobo?—\nIno Josefa alimwi a Mariya bakaba buti bazyali ba Jesu aano anyika?\nCiindi bazyali ba Jesu nobakali kumuyandaula ku Jerusalemu, ino bakamujana kuli?\nNcinzi ncokonzya kwiiya kucikozyanyo ca Jesu?